Милан Асадуров

Речник на Нищото

На Даниил Хармс, Кърт Вонегът и Дъглас Адамс със завист и уважение

Въведение

Този енциклопедичен речник съдържа 999 само на пръв поглед ненужни тълкувания на понятия и личности от Енциклопедията на Нищото, предназначени за поколенията, чието невежество се дължи единствено на отдалечеността от времето, за което става дума в хрониките, но животът показва, че без тези обяснения трудно могат да се осмислят първите две книги от историите за Нищото.

Речникът обхваща тесния период от 7 634 111 г. пр.Хр. до 2164 г. сл.Хр. по официалното летоброене на Земята. Необичайната датировка по всяка вероятност ще затрудни читателя, но какво да се прави, като оригиналните хроники отчитат времето именно спрямо краткия живот на Исус Христос. За улеснение ви предлагаме следните формули за преизчисляване, които ще ви помогнат да се ориентирате по-добре:

— ако съответната година е преди Христа, трябва да я извадите от числото 12 846 312 431, за да отчетете времето от възникването на материалната вселена до настъпването на даденото събитие;

Например: Александър Велики е роден в 356 г. пр.Хр. по земното летоброене и в 12 846 997 575 г. от възникването на вселената, защото 12 846 997 931 — 356 = 12 846 997 575

— ако съответната година пък е след Христа, трябва да я прибавите към числото 12 846 312 431.

Например: Хък Хогбен излиза от своята стъкленица в 679 г. (сл. Хр.) по земното летоброене и в 12 846 998 610 г. от възникването на вселената, защото 12 846 997 931 + 679 = 12 846 998 610

И изобщо да не ви минава през ума, че числото 12 846 997 931 е случайно!

За разлика от нулевата година по земното летоброене, която се разминава с четири години, три месеца и два дни от действителната дата на раждането на Христос, драконът Трифон установи с прецизни научни методи, че първият опит братя Хогбен да създадат материалната вселена (довел до бъркотията, който земните жители наричат Големия взрив) е направен именно в 12 846 997 931 г. пр.Хр.

Добросъвестният читател навярно ще забележи, че в този речник има дати, заместени с въпросителни. Това не е слабост на изданието. Работата е там, че в стремежа си да преодолее някои пропуски в отчитането на датите в земните компютри в навечерието на 2000 г. (сл. Хр.) драконът Трифон унищожи всички електронни данни за смъртта на любимите си хора и герои с тайната надежда да ги обезсмърти. Редакторите на изданието с много труд възстановиха онези дати, които все още се съхраняват на хартия. Неоценима помощ не само в това отношение им оказаха и архивите на „Енциклопедия Британика онлайн“, „Майкрософт Синемания онлайн“ и сървърите „Яху“ и „Алта Виста“ в Интернет.

Накрая още нещо. Навярно вече сте забелязали, че най-трудните понятия в хрониките, намерили място в речника, са отбелязани с курсив. Това не е интелектуална провокация или опит да се тества пъргавината на вашия ум, а рекламен трик по-често да правите справки в Речника на Нищото.

И така, пожелаваме ви приятна разходка в близкото минало на планетата Земя!

Подслушван разговор в Библиотеката на Нищото:

Хан Омуртаг: Човек и добре да живее — умира и друг се ражда…

Плутарх: …и не непременно във великите дела се разкрива добродетелната или порочната натура…

Йосиф Бродски: По своята безнадежност опитите да възкресиш миналото приличат на старанието да постигнеш смисъла на битието.

ХХ век — мрачен период от официалното летоброене на Земята, когато глупостта на хората се вихри със страшна сила; само през 1914–1945 г. страданията на човечеството далеч надхвърлят злините от всички предшестващи векове, взети заедно, и на всичко отгоре се появява телевизията

ХХI век — глупостта продължава се шири на Земята, но жертвите са по-малко и са за сметка на глада, тероризма, наркотиците и природните катаклизми, неподвластни на „американския начин ни живот“

ХХII век — ненадейно започва по-светъл период от официалното летоброене на Земята, но не се знае как ще завърши

6 декември — една от трите фактологически (или печатни?) грешки в първата хроника; от вълнение драконът Трифон обърква датата, на която Ана-Мария зачева; истинската дата по Григорианския календар е 9 декември, когато Света Ана зачева Дева Мария

Абу Али Хюсеин ибн Абдулах ибн Сина (наричан от европейците Авицена) (ок. 980–1037) — велик таджикски философ, лекар, естествоизпитател и поет; някои изследователи смятат неговия „Медицински канон“ за по-ценен от всеки медицински справочник през ХХ в.

Абу ал-Уалид Мохамед ибн Ахмед ибн Мохамед ибн Рушд (наричан от европейците Авероес) (1126–98) — велик арабски философ, последовател на Аристотел; спори със стария Хогбен, че материята не е сътворена от него, а е вечна, макар и ограничена в пространството

Авалон — островът на блажените келти; там, в стъклен дворец, деветте красиви сестри на Моргана предлагат на гостите за десерт ябълки, носещи безсмъртие

Авгиеви обори — непочистваните от 30 години обори на цар Авгий с 3000 глави добитък, които Херкулес измива само за един ден с водите на две отбити за целта реки (Пети подвиг)

Агаси (Агасян), Андре (1970–?) — най-великият американски тенисист от арменски произход, приятел на Хък Хогбен

Агнец — прозвище на Христос, разкриващо жертвоготовността му да бъде вечното пасхално агне

Адам — първият мъж (човек) на Земята; отначало съпруг на Лилит, а после на Ева; според Библията е създаден от кал, а според стария Хогбен — от глупост

Адамсън, Джой (1910–80) — велика австрийска зооложка; след два развода се преселва в Кения и се омъжва за видния английски ловец Джордж Адамсън; бракът ги преобразява и те стават защитници на африканската природа

Ад до небето (1974) — култов филм-катастрофа на Джон Гилърмин за борбата с гигантски пожар, обхванал един американски хотел по волята на стария Хогбен (самият той през цялото време остава зад кадър)

Adobe Page Maker (букв. Майстор на страници от Адоуби) — примитивна текстообработваща програма от края на ХХ в.; на нея са писани всички хроники

Ад, Чистилище, Рай — заглавия на трите части на божествената „Комедия“ (1307–21) от Данте Алигиери (а не от Майк Резник!), доста правдиво описваща Плодовитата пустота

Аждарха — многоглав прабългарски дракон, който и до наши дни тормози народите в Мала Азия, Северен Кавказ и Средна Азия; живее в пещери и обича да закусва с моми

Аждахак — двуглав арменски дракон (вишап), прочут най-вече с наглото отвличане на сестрата на цар Тигран, за да я прибави към колекцията си от наложници в харема

Ажи-дахака — триглав персийски дракон; третият брат от приказките го оковава във вериги и го провесва над вулканичен кратер; така временно отървава Иран от тази досада

Азимов, Айзък (1920–92) — велик американски писател, учен и практикуващ роботопсихолог (по произход руски евреин); основател на няколко фондации във вселената

Ай Би Ем — американска компания; през ХХ в. успешно преобразява открития от Джон Атанасов двоичен компютър в много търсен търговски артикул

Айвазян — 1. истинската фамилия на арменеца Иван Айвазовски (1817–1900); по заръка на руските имперски тайни служби картографира в пейзажи почти всички морета и океани на Земята; 2. един от многобройните псевдоними на Хък Хогбен

Айн (букв. Отрицателност) — кабалистично название на най-външния и първичен воал на Отрицателното битие, който скрива Нищото от обитателите на материалната вселена

Айнщайн, Алберт (1879–1955) — велик немски и американски физик от еврейски произход; подтикнат от стария Хогбен създава глупавата теория за относителността, която дълго възпира междузвездните полети

Айша ибна Насър Ал-муминин — 1. поредното превъплъщение на Хубавата Елена; 2. истинското име на красивата Нуикаумеаматератавахине

Акула-мако (Ilhas Acores) — вкусотия от сем. селдови акули (Lamnidae), специално създадена преди милиони години от стария Хогбен; за този деликатесен вид днес се полагат толкова грижи, та се предполага, че ще надживее човечеството

Алберих — злобно джудже (нибелунг) от подземния свят Нибелхайм; понеже предпочита силата на златото пред любовта, става герой на Вагнер от „Пръстенът на Нибелунга“

Алдебаран — двойна звезда (червен гигант и джудже) на около 50 светлинни години от Земята (на земляните им изглежда, че е в съзвездието Бик, което, разбира се, не е вярно)

Александър Македонски (Велики) (356–323 пр.Хр.) — най-способният античен пълководец на Земята; разширява пределите на Балканския полуостров до Индия и Судан

Алея на славата — специално обособен кът с потрети на отличниците край парадния вход на всяко уважаващо себе си учреждение или фабрика в комунистическата епоха

Алипиев, Петър (1930–1999) — велик български поет; цял живот артистично дописва едно безценно томче с изящна лирика и (без да ще!) става духовен учител на Милан Асадуров

Амаду, Жоржи (1912–?) — голям бразилски писател; възпява радостта от живота и любовта във възвишената и плътската й форма; през 1997 г. Дарио Фо му отмъква Нобеловата награда

Аманпур (Аманпурян), Кристиан (1959–?) — най-добрата репортерка от арменския произход на Си Ен Ен в края на ХХ в.; за нея казват: „Къде има война ли? Където е Аманпур!“

Амброзия — 1. традиционна храна на боговете; 2. разтворител за бояджийските издънки на стария Хогбен

Американ Експрес — популярна кредитна карта, издавана в ХХ в. от едноименната транспортна компания на Земята на най-заслужилите пътешественици

Ана-Мария (1968–?) — извънземна дама, родом от Алдебаран, съпруга на Хък Хогбен и главна героиня на хрониките

Андалузкото куче (1928) — култов 20-минутен филм на Луис Бунюел, манифест на сюрреализма; в него Салвадор Дали се подвизава като свещеник, погнусен от действителността, и Бунюел му разрязва окото с бръснарско ножче

Андерсън, Памела (1967–?) — силиконово въжделение за една нощ на мнозина американци в края на ХХ в.

Андропов, Юрий (1914–84) — чекист, 15 години шеф на КГБ, а накрая 15 месеца руски диктатор; обявява, че виновник за краха на комунизма е пиянството в Русия

Апокалипсис (от гр. „откровение“) — митични видения на Св. Иоан Богослов за Божия гняв, стоварващ се върху главите на грешниците, описани в последната глава на Библията

Апокалипсис сега (1979) — култов филм на Франсис Форд Копола; пресъздава в достъпна форма премеждията на Хък Хогбен по време на войната във Виетнам

Апулей, Луций (124–сл.170) — велик римски философ и писател, превърнат в златно магаре от стария Хогбен

Араби — земна раса, която обича да яде кускус и все още контролира остатъците от петрол на Земята

Арабия — днешната трета по големина и постоянно раздирана от вътрешни противоречия конфедерация на Земята в ХХ в. все още е само един полуостров в Азия

Арам (Х-IX в. пр.Хр.) — цар; велик митичен предтеча на арменците; така яко млати нашествениците, че скоро съседите започват да наричат държавата Урарту на неговото име

Арарат — угаснал вулкан; по време на потопа приютява ковчега на Ной и сетне става арменски връх-светиня

Арго — 33-тонен античен кораб, строен под квалификационния надзор на Атина Палада; втъканата на носа му треска от свещения дъб на Додона сочи с човешки глас пътя по-добре от всякакъв компас; с тази черупка и екипаж от 50 отбрани люде Язон тръгва да търси златното руно

Аргонавтика — заглавие на три антични поеми от Орфей, Аполоний Родоски и Валерий Флак; макар че общо взето и в трите пише едно и също, най-много трябва да се вярва на тракиеца Орфей, защото лично участва в плаването на Арго

Ариец (от санскритски „благороден“) — 1. индоевропеец; 2. човек с претенции за по-висше същество; 3. персонаж от постановка на Вагнер през 30-те години на ХХ в. в Германия

Ариман — персийски върховен бог на злото; в Библиотеката е литературен критик и наркотрафикант със собствена мрежа за пласиране на плода от Дървото на Живота

Аристотел (384–322 пр.Хр.) — велик древногръцки философ; апологет на материалното дело на стария Хогбен; ловко разделя философията на метафизика, етика и поетика

Ария ди капо — 1. ария от три части, утвърдена от Алесандро Скарлати; 2. монолог на шеф на мафията в ХХ в.

Армагедон — 1. легендарни пустинни хълмове край старозаветния гр. Мегидон в подножието на планината Кармил (на 30 км от дн. Хайфа); там на времето Соломон си построява конюшни; 2. столично предградие в Библиотеката

Армани — търговска марка от ХХ в. на италианския моделиер Джорджо Армани (няма данни да е свързан с мафията)

Армения — държава, обособена окончателно през VII в. пр.Хр. около връх Арарат; индоевропейският й народ се самонарича хайк, приема християнството още в 301 г. и ползва собствена азбука; историята й е изпълнена с кръвопролития заради вечните претенции на съседите към нейните чукари

Армия Крайова — патриотична въоръжена организация на полското съпротивително движение срещу германските и съветските окупатори по време на Втората световна война

Артезиански кладенец — регулатор на налягането в отоплителната инсталация на подземната вила на стария Хогбен

Артур (ок.464–519) — легендарен британски крал; векове след смъртта му англосаксонците си присвояват неговата слава, сетне с решение на кръглата маса го оженват за невярната Гиневра и го натирват да търси Свещения Граал

Асадуров, Милан (1949–?) — това е истинското име, а не псевдонимът на предполагаемия автор на хрониките; още приживе на собственото му име е кръстен град в Италия, а побългарената от дядо му Асадур фамилия означава „дар от бога“; по линия на баба си — далечен потомък на великия арменски род Мамигонян

Асансьор към ешафода (1957) — култов филм на Луи Мал за неумолимостта на съдбата; дори музиката на Майлс Дейвис не може да спаси злочестите му герои от орисията им

Асенизатор — длъжностно лице, което опазва Земята и обществото от замърсяване и нечистотии; боклукчия

Аскот — знаменит хиподрум, където от 1807 г. през юни в продължение на четири дни пред очите на английската кралска особа се провежда надбягване на 2,5 мили (4 км) за пълнолетни коне, навършили три години; победителят получава „Златна купа“

Астрология — лъженаука за влиянието на звездите върху участта на хората на Земята; изобщо не отчита художественото (бояджийското) вдъхновение на стария Хогбен

Асфалтовата джунгла (1950) — черен филм на Джон Хюстън за престъплението като единствен начин за изхранване на някои американци в средата на ХХ в.

Атанасов, Джон (1903–95) — велик американски учен от български произход; през 1939 г. създава в университета на Айова първия двоичен компютър на Земята

Атентатът срещу папата — покушение срещу Йоан-Павел II, извършено на 13 май 1981 г. от турския терорист Мехмед Али Агджа, за което са обвинени българските тайни служби; истинският подбудител (старият Хогбен) остава в сянка

Ахав (1851–?) — герой на романа Моби Дик; навива си на пръста да убие митичния бял кит и става най-омразната персона за природозащитниците в човешката история

Ахатово стъкло — много ценено от колекционерите вид стъкло; традиционният силициев двуокис (пясъкът) в него е заменен с ахат, т.е. полускъпоценен силициев двуокис

Ахилесова пета — 1. слабото място на Ахил; митологията оправдава това уродство с факта, че майка му (богинята Темида) го държи за едната пета, докато го потапя в река Стикс, за да го направи безсмъртен; 2. евфемизъм за уязвимото място на останалите хора, което, разбира се, не е в петите им

Ахинора (VII в.) — 1. приемна майка на Хък Хогбен; 2. легендарна съпруга на основателя на днешна България кан Аспарух (няма достоверни данни дали двете дами са идентични)

Ахинуи (1950–?) — митичен полинезийски вожд; наведнъж изяжда цял бивол само с десетина колограма по-лек от него

Ахматова, Ана (псевд. на Ана Андреевна Горенко) (1889–1966) — най-великата руска поетеса на всички времена, по чудо оцелява в комунистическата епоха само защото издръжливият й род води началото си от прабългарските владетели

Баба Яга — легендарна зла вещица от славянски произход; любимият й деликатес са непослушни деца, печени на фурна; придвижва се с помощта на летяща метла

Бабел, Исак Емануилович (1894–1941) — велик руски и еврейски писател; описва живота в родния си град Одеса и Гражданската война в Русия през погледа на неопитен интелектуалец и комунистите, разбира се, му виждат сметката

Баварец — 1. жител на Бавария; 2. галено прозвище на автомобилите БМВ (любима марка на мутрите, мафиотите и някои сравнително почтени бизнесмени в Източна Европа)

Багатур (букв. юнак) — официалната титла на Есугей, бащата на Чингис хан; званията на монголите нямат аристократичен произход, а произтичат от личните им качества, защото родовите връзки на всички така или иначе водят до предците на племето: червената кошута, синия вълк и жълтия пес

Балкан — 1. свещена планина на българите; 2. авиокомпания от ХХ в., прочута с дълговете си и лошата храна

Балцерович, Лешек (1947–?) — митичен баща на шоковата терапия в Полша; практически доказва, че тя е единственият лек за гибелните последици от комунизма

Басаев, Шамил (1962–?) — чеченски терорист №1 във войната с Русия (1994–96); организатор на клането в Будьоновск; придържа косите си с лента, бродирана с лозунги от Корана

Басет, сър Уоткин (1902–?) — холеричен герой на П.Г.Удхаус, надарен със силен и труден за манипулиране характер; собственик на Тотли Тауърс

Бах, Йохан Себастиан (1685–1750) — велик немски композитор; докато си почива от съчиняването на прелюдии, запълва фугите по течащите покриви на съседите

Бах, Ричард (1936–?) — велик американски писател; след като спасява чайката Джонатан Ливингстън, тя му става домашен любимец номер Едно

Баща в командировка (1984) — култов филм на Емир Кустурица („Златна палма“ от Кан) за служебните проблеми на всеки баща, пречупени през погледа на сина

Бегемот (1928–?) — огромен като хипопотам и черен като сажди котарак с грамадни кавалерийски мустаци; домашен любимец на Михаил Булгаков и Воланд

Безмълвието — зъл демон на алчността в Плодовитата пустота; служител на Сатариел

Бей — 1. титла на високопоставени поданици и военни в Османската империя; 2. синоним на охолен живот в България

Бектер (ок.1163–78) — доведен брат на Чингис хан от Сочихел, втората жена на Есугей; много се натиска да е глава на семейството и тази му страст го затрива

Берия, Лаврентий (1899–1953) — чекист и масов убиец, приближен на Сталин (и двамата са грузинци); шеф (1938–53) на тайните служби в Русия; на път за работа посочва на шофьора си коя хубавица, крачеща по улиците, да му доведе и успява да изнасили над 10 хил. жени и деца

Берлинската стена — зид, висок 5 м и дълъг 120 км, издигнат за една нощ (12/13.8.1961 г.), за да отдели завинаги Западен Берлин от комунистическата част на Германия; пада на 9.11.1989 г.; на тази стена се дължат големите постижения във високия скок на спортистите от Източна Европа през втората половина на ХХ в.

Берлиоз, Михаил Александрович (1928–?) — вечев председател на управителния съвет на МАССОЛИТ, убит от Михаил Булгаков; в Библиотеката завежда отдел във в. „Втора Земя“

Берон, Петър (1940–?) — велик български зоолог и пътешественик; потомък на създателя на „Рибния буквар“; след краха на комунизма влиза в политиката

Бесове (1871/72) — гениална творба на Фьодор Достоевски; разобличава по блестящ начин демагогията на всяка радикална революция

Бетовен, Лудвиг ван (1770–1827) — най-великият композитор и универсален гений на Земята, поради което през последните 10 години от живота си почти напълно оглушава

Библиотеката — 1. топоним на планетата Земя в Нищото; 2. местното название на Втората Библиотека

Библия — хроника за ранните премеждия на стария Хогбен на Земята и за раждането, удивителния живот и смъртта на първородния му син Исус Христос

Биг Бен (1858) — знаменита 13,5-тонна камбана в часовниковата кула на парламента в Лондон, сър Бенджамин Хол я поставя постоянно да напомня на народните избраници, че времето им тече

Биг Мак — хитър способ на Макдоналдс да продават огромни дози мазнини и въглехидрати във вид на сандвичи

Битката при Беласица (1014) — сражение с византийците в теснината край планината Беласица, където българите са нападнати в гръб и разбити; 15 хил. души са пленени и по заповед на Василий II Българоубиец са ослепени, като на всеки сто души оставят по един едноок да ги върне на цар Самуил

Бляскавооки, светлооки, совооки (на древногръцки „главкопис“) — епитет, присъщ на гръцката богиня на мъдростта Атина Палада

Болест на Алцхаймер — състояние на неадекватност, причинявано от гнева на стария Хогбен; рано или късно сполетява всеки враг на Империята на злото (напр. Роналд Рейган)

Борджигин (Синеоките) — родът на Чингис хан; смята се, че сините очи и рижите коси на всички от този род са наследени от жълтия пес — прабащата на монголите

Борхес, Хорхе Луис (1899–1986) — най-великият аржентински писател; на старини ослепява и завършва дните си като пазач в собствената си Вавилонска библиотека

Босна — малка държава в Югоизточна Европа, населена с мюсюлмани (остатък от Югославия); в края на ХХ в. комунистите подхващат там голяма война

Бояджиев, Хачо (1932–?) — виден българин, осиновен от богати арменци; въвежда пушека в развлекателните програми и така става директор на Българската национална телевизия

Брандауер, Клаус Мария (1944–?) — велик австрийски актьор и режисьор, приятел на Ханусен и полковник Редъл

Бредбъри, Рей (1920–?) — велик американски писател, страстен почитател на вино от глухарчета

Бременските градски музиканти (1812) — вълшебна германска народна приказка, записана от братя Грим; в Бремен се извисява паметник на магарето, петела и техните приятели

Британската енциклопедия — най-добрата англоезична енциклопедия на Земята през ХХ в.; хрониките за историята на Нищото се споменават за първи път в нея през 2049 г.

Бритиш Еъруейс — британска авиокомпания; говори се, че през ХХ в. броят на излитанията на нейните самолети сравнително точно отговаря на броя на кацанията

Бродски, Йосиф (1940–96) — велик руски поет, есеист и преводач, обявен от комунистите за паразит, натирен в Сибир и по-късно изгонен от Русия; емигрира в САЩ и става носител на Нобелова награда за литература (1987)

Брубек, Дейв (1920–?) — велик американски джазов музикант; нещастникът има толкова много роднини, че триото му прераства в квартет Брубек, после в квинтет Брубек и т.н.

Бруно, Джордано (1548–1600) — велик италиански философ; отрича съществуването на Нищото и по настояване на стария Хогбен инквизицията го изгаря на клада

Бръмбар в мравуняка (1979) — втора част от епопеята за прогресорите и странниците на братя Стругацки (преведена на български от Милан Асадуров); ролята на мравките е поверена на хората

Буда (псевд. на Сидхартха Гаутама) (VII-V в. пр.Хр.) — основател на будизма; първоучител, посочва истинския път към спасението; предполага се, че е братовчед на Хък Хогбен

Будзати, Дино (1906–72) — най-великият сюрреалист в италианската литература; преселва се и умира в Татарската пустиня

Будьони, Семьон (1883–1973) — маршал на Конната армия в Русия; благодарение на талант му комунистическите конните ескадрони успешно се противопоставят на фашистките танкове през Втората световна война на Земята

Будьоновск (Свети Кръст) — старинен град в Русия, където Шамил Басаев извършва най-големия терористичен акт по време на войната в Чечня (1994–96), като взема повече от хиляда заложници в една болница и избива стотина от тях

Булгаков, Михаил Афанасиевич (1891–1940) — велик руски писател; преразказва в достъпна за комунистите форма Библията и част от Фауст, като ги учи да си водят бележки по маншетите

Бумел — дълго или късо пътуване, обикновено без край; единственото нещо, което му придава определен вид, е необходимостта да се върнеш в определен срок на точката, от която си тръгнал

Бусерска, Радинела (сл.1968–?) — най-обаятелната водеща в Българската национална телевизия; многократно е уволнявана, защото отказва да си удължи носа с пластична операция

Бухара — древен град (днес музей) в Централна Азия; столица на няколко узбекски и арабски династии; средновековно средище на арабската култура

Бухарин, Николай Иванович (1888–1938) — виден руски комунистически деец; поредна жертва на борбата за власт, скрита зад девиза „Търси врага вътре в Партията!“

Бъкингамският дворец — седалище на английските крале в Лондон и свърталище на любовници на чужди кралици

Българи — древен народ, чиято историческа традиция започва в Имеон (Памир и Хиндокуш) от Зиези (син на Сим и внук на Ной); още тогава създава най-точния и до днес календар; в 165 г. основава Стара Велика България между Каспийско и Азовско море, а през VII в. създава нови две държави — Дунавска и Волжко-Камска България; има обичай да низвергва и изпраща в отвъдното по-първите си люде, за да служат на боговете

България — държава на Балканския полуостров, основана от българите в 680 г. на кръстопътя на много цивилизации; от IX в. приема християнството и ползва собствена азбука; земята й е владяна последователно от много народи: траки, римляни, византийци, славяни, българи, пак византийци, пак българи, османски турци, отново българи, комунисти и накрая пак българи; известна е преди всичко с най-многото умни деца, оперни певци и класни футболисти на глава от населението; приемна родина на Хък Хогбен

Българска национална телевизия — въпреки името си през ХХ в. тази организация не е нито българска, нито национална, нито телевизия

Българският Великден, или Страстите български (1975) — епична творба на Тончо Жечев за акцията на цариградските българи навръх Великден (3.4.1860 г.), довела до възстановяване на българската черковна независимост

Бърд, Лари (1956–?) — велик американски баскетболист; през ХХ в. извежда „Бостън селтикс“ до последните три победи на отбора в шампионата на Ен Би Ей

Бяла сянка на оградата (1966) — легендарна композиция на Гари Брукър от „Прокъл Харъм“ по музика на Йохан Себастиан Бах и сюрреалистичните стихове на Кийт Рийд

Бялата маймуна — 1. едно от ранните превъплъщения на стария Хогбен на Земята; 2. средновековна китайска новела от Дзян Дзун, дописана от анонимен автор (Допълнение към историята за Бялата маймуна от Дзян Дзин)

Бялата роза — вж. Войната на розите

Вагнер, Рихард (1813–83) — велик немски композитор; любител на дългите, гръмки и зрелищни опери

Валенса, Лех (1943–?) — виден полски дисидент и електротехник; основател на профсъюза „Солидарност“; дълго се бори срещу комунизма и накрая става (за кратко) президент

Валутен борд — митичен лек срещу изпадналата в колапс (най-често посткомунистическа) икономика на някои страни, приписван през ХХ в. от Международния валутен фонд

Варак — много тънък лист злато; служи за опаковане на разни глупости, когато искате да ги представите за ценни

Варна — град в България на брега на Черно море, известен най-вече като родното място на Милан Асадуров и Людмил Станев; солидно средище на издателска дейност (вж. Галактика) и самиздат

Вартан (Вартанян), Силви (1944–?) — велика френска певица (по произход българска арменка); израства в София и прави кариера в Париж с помощта на Хък Хогбен

Варшавското въстание (1830–31; 1846; 1863–64; 1945; 1956; 1980; 1989) — перманентен процес на въоръжена и мирна съпротива на гордите жители на полската столица Варшава срещу всякакви окупатори (предимно руснаци, германци и комунисти)

Василева, Ралица (сл.1967–?) — най-чаровната водеща на Си Ен Ен през ХХ в. (може би защото е българка)

Василий II Българоубиец (957/958–1025) — 1. византийски император; 32 години упорито воюва с България и най-сетне я завладява; жестокостта му се проявява в битката при Беласица; 2. едно от превъплъщенията на стария Хогбен

Вебер, Карл Мария фон (1786–1826) — велик германски романтичен композитор; страстен ловджия и вълшебен стрелец

Великата октомврийска социалистическа революция — евфемизъм за комунистическия преврат в Русия през ноември 1917 г.; прераства в Гражданска война и тотална диктатура

Великолепната седморка(1960) — култов филм на Джон Стърджес, в който група каубои се правят на японци (вж. Седемте самураи), за да защитят едно мексиканско село

Венера Киренска — знаменита древногръцка статуя от IV-III в. пр.Хр., чието истинско име е Афродита Киренска

Вергилий (истин. Публий Вергилий Марон) (70–19 пр.Хр.) — велик римски поет; неистово възпява земеделския труд; корифей на националния епос; водач на Данте в Ада

Вещиците от Истуик (1984) — култов роман за магията на любовта от Джон Ъпдайк; във филмовата версия на Джордж Милър (1987) Шер, Сюзън Сарандън и Мишел Пфайфър направо побъркват стария Хогбен (Джак Никълсън)

Видал, Гор (1925–?) — велик американски писател; след Сътворението незаконно живее в Италия с богинята Калки

Виза — 1. претекст да не те допуснат в някоя страна на Земята; 2. популярна в ХХ в. кредитна карта, чието притежание понякога подсказва, че си заможен човек

Византия — научно название на Източната Римска империя (IV-XV в.) със столица Константинопол (Византион); южен съсед на България и личен враг на Хък Хогбен по рождение

Винър, Норбърт (1894–1964) — велик американски математик; баща на кибернетиката (1948), която комунистите обявяват за лъженаука

ВИП — 1. абревиатура за „много важна личност“; произлиза от английското словосъчетание Very Important Person (VIP); измислена е да оправдае нежеланието на високопоставените лица да се мешат с простолюдието по летищата; 2. име на компютъра на Ана-Мария в Плодовитата пустота; идва от преиначаването на горното английско словосъчетание в „много интелигентна личност“ (Very Intelligent Person)

Вирус — микроорганизъм или програма, носител на зараза у хората и компютрите (най-страшните компютърни вируси през ХХ в. са създадени от гениални български хлапета)

Висоцки, Владимир (1938–80) — легендарен руски актьор, поет и певец, трън в очите на комунистическата олигархия

Витлеемската звезда — свръхнова звезда, с чието избухване старият Хогбен тържествено възвестява раждането на сина си Христос във Витлеем

Водевил — 1. улична песен на градското простолюдие във Франция през XVI в.; 2. битова драма; любим жанр на Молиер; 3. завършек на комедия и оперета, при който всички действащи лица се сдобряват, изпълнявайки по един куплет

Воден свят (1995) — скъп, но красив филм на Кевин Рейнолдс с Кевин Костнър, в който има прекалено много вода

Водка „Смирноф“ — напитка, дестилирана в 1818 г. от Пиер Смирноф (до 1917 г. главен доставчик на руския император); в комунистическата епоха е обявена за блудкава, защото производството й овреме е изнесено извън Русия

Война и мир (1863–69) — епична творба на Лев Толстой за руския отпор на наполеоновите въжделения; героите в нея са повече от абонатите, споменати в телефонните указатели на Москва и Париж, взети заедно

Войната в Афганистан — 1. природно явление, започнало някъде в XVIII в. и продължаващо до ден-днешен на Земята; 2. естествен начин на живот на повечето племена, населяващи земите в южната част на Централна Азия

Войната на розите (1455–85) — низ от граждански войни в Англия между партията на бялата роза (Йорк) и партията на червената роза (Ланкастър) кой да води бащина дружина

Воланд (1928–?) — професор по черна магия, литературно превъплъщение на Сатаната; влиза в сговор с Исус и спасява любовта на Майстора и Маргарита; в Библиотеката се занимава с контрабанда на плодове от Дървото на живота

Времето е най-простото нещо (1961) — сложен като фабула роман от Клифърд Саймък, където е описан друг, по-примитивен начин за пътуване извън времето

Времето на дъжда (1967) — култов роман от братя Стругацки (преведен на български от Милан Асадуров); заради обилната влага в него бъка от мокрици

Втората библиотека — 1. название на Втората Земя в Нищото; 2. епична планетарна хроника от Милан Асадуров

Втората световна война (1939–1945) — катаклизъм на Земята, предизвикан от фашистите в Германия, който слага в джоба си всичките 14 976 войни, водени дотогава; въвлечени са 61 държави и 80% от населението на Земята; взема 50 млн. жертви; в един момент комунистите са принудени да преминат на страната на демокрациите и в Ялта с този ловък ход Сталин успява да наложи комунизма в Източна Европа

Вторият Рим — прякор на Византия, с който гърците сами се величаят; Русия наследява претенциите им покрай женитбата на Иван III Василиевич за Зоя, племеница на последния византийски император Константин XI (или XII) Палеолог

Вуняков, Лавър Федотович (1968–?) — номенклатурен герой от Приказка за Тройката на братя Стругацки; обича да пуши „Херцеговина Флор“ (любимите цигари на Сталин)

Възхвала на мрака (1969) — гениално томче с есета на Хорхе Луис Борхес за живота, неговия край и неговото начало

Вълните усмиряват вятъра (1986) — трета част от епопеята за прогресорите и странниците на братя Стругацки (преведена на български от Милан Асадуров); разбира се, това, което духа в романа, не е вятър

Вълшебната планина (1924) — култов роман от Томас Ман за лечебните свойства на Швейцарските Алпи върху душата

Вълшебните цветя — материални носители на осмото изкуство на Земята, внасяни от Плодовитата пустота

Вълшебният стрелец (истин. Волният стрелец) (1821–?) — персонаж от едноименната опера на Вебер; заслепен от любовта продава душата си за няколко вълшебни куршума

Газена лампа — уред, изобретен от Хък Хогбен в 1750 г.; активно се използва от българите в началото на 90-те години на ХХ в. при всяка авария в АЕЦ „Козлодуй“

Гагарин, Юрий (1934–68) — първият землянин, летял в космоса (1961); както му е редът в Русия, след триумфа се пропива и загива в рутинен полет с учебен самолет

Галактика — 1. досадно струпване на звезди в материалната вселена; 2. издателска поредица за фантастика, създадена (1979) от Милан Асадуров

Гарванът на разпиляването — зъл демон на сладострастието в Плодовитата пустота; служител на Нецах

Гейтс, Бил (истин. Уилям Хенри Гейтс III) (1955–?) — ловък продавач на софтуер, създаден от други, на който той лепва търговската марка Майкрософт; най-богатият човек на Земята в края на ХХ в.

Геният и неговият наставник (1971) — блестяща творба на Цветан Стоянов за зловещите взаимоотношения между Фьодор Достоевски и оберпрокурорът на Русия К.П.Победоносцев

Георгиев, Петко (1943–?) — велик български археолог; веднъж изчезва по време на разкопки в руините на римската баня във Варна и от тогава следите му се губят

Гея — древното име на планетата Земя; отроче на стария Хогбен и Първичния океан, родена в Плодовитата пустота като жива Библиотека на Нищото

Гжимек, проф. Бернхард (1909–87) — митичен директор на Франкфуртския и още поне дузина африкански зоопаркове; редактор на многотомни енциклопедии за животни, носещи неговото име

Гиневра (нар. още Ганумара или Гуинивиър) (ок.482–?) — дъщеря на римския император Магнус Максим и съпруга на крал Артур

Гинес — 1. древна марка английска бира; 2. книга за рекордите на Земята; едноименната пивоварна издава този годишник от 1955 г., за да се прекратят всякакви спорове в кръчмите по целия свят кой е извършил най-голямата глупост

Глад в Судан — днешният традиционен празник в тази провинция на Арабия има буквални исторически корени

Гласност — евфемизъм за усилията в края на ХХ в. да се оправдае липсата на свобода на словото на Земята

Гоби — пустиня в Азия, обитавана от номади (1 човек на кв. км!); динозаврите, монголците и китайците не могат да си я поделят от памтивека

Гогол, Николай Василиевич (1809–52) — най-великият ревизор на мъртви души в човешката история

Големият взрив — последният, не много сполучлив опит на братята Хогбен да създадат материалната вселена; скептиците идеалисти в Нищото го наричат „Голямото недоразумение с маниакалното грахово зърно“

Головодов, Рудолф Архипович (1968–?) — отчайващо глупав и, естествено, досадно приказлив началник от Приказка за Тройката на братя Стругацки

Голяма елегия за Джон Дън (1964) — гениална творба на Йосиф Бродски; описва един сън на Хък Хогбен на Земята в битността му на поет през XVII в.

Горбачов, Михаил (1931–?) — руски диктатор от втората половина на ХХ в.; създател на предпоставките за пълния крах на комунизма, наречени Перестройка и Гласност

Гордън, Чарлс Джордж (1833–85) — английски генерал; активен участник в Кримската война и потушаването на Тайпинското въстание; разработва собствена мистична версия на християнството; на два пъти генерал-губернатор на Судан

Горки, Максим (лит. псевд. на Алексей Максимович Пешков) (1868–1936) — първоначално велик руски писател, но се подлъгва се по комунизма и създава т. нар. социалистически реализъм

Гравет — пещера във Франция, осеяна с повече праисторически графити от която и да било стена в Бронкс

Гравитон — националната награда за фантастика в България, учредена от Любен Дилов; нейни носители практически са всички (цялата шепа) пишещи фантастика в България

Градът (1952) — култов роман на Клифърд Саймък за съдбата на хората, кучетата и роботите в недалечното бъдеще

Гражданската война в Русия (1918–20) — успешен опит на комунистите да изтребят близо една четвърт от населението на страната и да принудят още толкова да емигрират

Грамофонна плоча (ХХ в.) — винилов носител на механичен звукозапис на Земята, обикновено зацикля на една и съща фраза; предмет на яростно колекциониране в ХХI в.

Графити — епистоларно изкуство; възниква в дълбока древност в пещерите на Земята, след появата на обществените тоалетни се пренася по техните стени; окончателно излиза на улицата в ХХ в. с появата на спрейовете

Грешки, от любов родени (ок. 1601) — един от 1837-те култови наръчника на Лопе де Вега за преодоляване на всякакви недоразумения чрез терапия с най-прост секс

Григориански календар — каприз на Григорий XIII, въведен с папска була, според която след 4.10.1582 г. (четвъртък) настъпва не 5-ти, а 15 октомври (петък); тази реформа на Юлианския календар допълнително обърква и до ден днешен и без това заплетеното православно летоброене

Грипната епидемия от 1918 г. — пандемия от грип (наричан по това време испанска инфлуенца); от април до ноември отнема живота на 21 640 000 души на Земята

Грицацуева, мадам (собствено и бащино име неизвестни) (1928–?) — знойна вдовица, наследничка на един от 12-те стола на Илф и Петров; секретарка на М.А.Берлиоз в Библиотеката

Гришин, Виктор (1914–?) — фактическият собственик на Москва от 1967 до 1991 г., наричан „кръстникът“; член на Политбюро и конкурент на Горбачов

Грозни — древен град, основана от Лев Толстой и Михаил Лермонтов като форт и аванпост за разширяване на Руската империя на юг; по-късно столица на Чечня

ГРУ (абрев. на Главното разузнавателно управление на Червената армия) — обгърнато в мъгла учреждение в Русия през ХХ в., постоянно в конфликт с КГБ; на него ЦРУ приписва всички политически убийства (включително и своите)

ГТО (абревиатура на „Готов за труд и отбрана“) — девиз на (полу)военизираните „доброволни“ организации за съдействие на отбраната в комунистическата епоха

Гуано — 1. естествена тор от изпражненията на морските птици по островите и крайбрежията на земните океани; 2. главно благо на родната планета на Ана-Мария

Гумильов, Лев (1912–?) — велик руски учен, един от създателите на етногенезата (Събрани съчинения в 15 тома, 1997); натирен в Сибир като син на Ана Ахматова и Николай Гумильов; далечен потомък на прабългарските владетели по майчина линия

Гумильов, Николай (1886–1921) — велик руски поет; основава поетичната школа акмеизъм, но тя не допада на Ленин и по негова лична заповед го разстрелват

Гурко, Йосиф Владимирович (1828–1901) — руски генерал и фелдмаршал със съществен принос в империалистическата политика на Русия

Гьоте, Йохан Волфганг (1749–1832) — най-великият германец на всички времена: писател, философ, естет, анатом, таен съветник, министър, физик, минералог и какво ли не още

Гюлбенкян, Калуст Саркис (1869–1955) — легендарен арменски петролен магнат; очиства съвестта си, като основава в Португалия музей и фондация на свое име

Да Винчи, Леонардо (1452–1519) — универсален италиански ренесансов гений: художник, скулптор, мислител, инженер, изследовател, изобретател; специално се интересува от Мадона, полетите на птиците и анатомията на човека и коня

Давос — китно планинско градче в Швейцария, където по традиция в края на ХХ в. се срещат хората, управляващи Земята

Далай-лама — духовен глава на будистите; повечето от носителите на тази титла са приятели на Хък Хогбен

Данелия, Георгий (1930–?) — велик грузински режисьор; 33 пъти повтаря на Афоня: Не тъгувай!

Даръл, Джералд (1925–?) — велик английски зоолог, автор на много книги и филми; след като му омръзва да ходи на лов, взема пари на заем от издателя си и основава зоопарк

Датун (535–545) — знаменателен период в специфичното китайско летоброене (дали защото в свободен превод означава „светлата епоха на пълните с ориз стомаси“?)

Да убиеш присмехулник(1960) — страхотен дебютен роман на Харпър Ли срещу расовите предразсъдъци; въпреки сюжета му носи литературната награда Пулицър; филмовата версия (1962) на Робърт Мълиган пък донася Оскар на Грегъри Пек

Двадесет години по-късно (1845) — първото продължение на романа „Тримата мускетари“ от Александър Дюма-баща (има традиционната съдба на всяко продължение)

Девет седмици и половина (1986) — култов филм на Ейдриън Лайн; ярък пример как с помощта на Ким Бейсинджър и Мики Рурк от порносюжет може да се направи истинско кино

Де Вито, Дани (1944–?) — митичен американски филмов актьор от ХХ в.; дясна ръка на Хофа, човек-пингвин и маломерен близнак на Шварценегер; изхвърля майка си от влака

Дейвис, Майлс (1926–91) — най-великият американски джазов музикант на всички времена; всеки, свирил с него, по-късно е обявен за бог

Де Ниро, Робърт (1943–?) — велик американски филмов актьор, бивш шофьор на такси; прави впечатление на продуцентите, разярявайки се като бик; носител на Оскар (1980)

Денят на Страшния съд — онзи велик ден на Свършека на света, когато Христос ще седне на съдийския престол и всяко човешко същество ще застане пред него, за да бъде съдено и възмездено според делата си; кога ще дойде Съдникът и колко време ще продължи съдът изглежда само старият Хогбен знае

Дерида, Жак (1930–?) — велик френски философ; ненавижда господарския, апокалиптичен тон възприет от философията във втората половина на ХХ в. на Земята

Джеръм, Джеръм К(лапка) (1859–1927) — велик английски писател; има вода в коляното и затова предпочита да ходи за риба с поне трима души в една лодка, без да се брои кучето

Джим Бийм — любима марка бърбън на множество герои и несретници; произвежда се от Американската тютюнева компания предимно в Кентъки

Джобс, Стив (1955–?) — легендарен основател на Епъл Компютър; щом си свършва работата, е изгонен, но компанията запада, и е поканен отново да я поеме

Джоплин, Скот (1868–1917) — велик американски композитор и пианист, мечтае да стане класически музикант, но съдбата му отрежда да бъде пионер в джаза и „крал на рагтайма“

Дзиншъ — научна степен, която се получава след успешно явяване на държавен изпит в китайската столица; позволява ти да носиш дрехи в черно и ливаво и да станеш началник на затвор, цензор или секретар, сведущ по императорските укази

Диабет — широко разпространена болест до средата на ХХI в., която един ден уморява и Милан Асадуров

Диана — целомъдрена италийска богиня на лова, луната и нощните вълшебства; щерка на Юпитер и Латона, сестра на Аполон; някои по инерция я отъждествяват с Артемида

Ди Ейч Ел — известна фирма за бързо пренасяне на всякакви глупости между две отдалечени точки на Земята

Дийп Блу — знаменит компютър от края на ХХ в., създаден с рекламна цел в лабораториите на Ай Би Ем и натъпкан със софтуер, така че да победи в нечестна игра световния шампион по шах Гари Каспаров; истинското му име е RS/6000 SP

Дикенс, Чарлс (1812–70) — гениален английски писател и вдъхновен критик на действителността, родена в пъкления мозък на стария Хогбен

Дилов, Любен (1927–?) — патриарх на българската фантастика, наричан Атомният човек; въпреки тежестта на скафандъра прокарва пътя на Икар

Дискова редица — в ХХ в. данните в компютрите се съхраняват на твърди дискове с малък капацитет, та при по-сериозна задача се налага да се навързват по няколко в редица

Добрев, Петър (1943–?) — велик български учен; вещ изследовател на необясненото и необикновеното в ранната българска история, с което си спечелва омразата на стария Хогбен

Добрият, лошият и злият (1966) — последният и най-добрият филм на Серджо Леоне от трилогията за доларите, своеобразна репетиция за „Имало едно време на Запад“

Дойл, Артър Конан (1859–1930) — велик английски писател; възползва се от приятелството си с Хък Хогбен и приписва някои негови приключения през XIX в. на знаменития си герой Шерлок Холмс

Доктор Живаго (1956) — епичен роман за любовта и духовната изолация при комунизма от Борис Пастернак; почетен с Нобеловата награда (1958) и нескопосана драматизация в Холивуд (1965)

Доктороу, Е. Л. (1931–?) — велик американски писател; въпреки името си не е хуманен лекар, а любител на рагтайм

Донахю-Стивънс, сър Арчибалд (1956–?) — английски благородник; главен ксенолог на Земята в началото на ХХI в. и създател на модерната генетична козметика

Донеси ми главата на принца (1991) — култов роман на убийствения тандем Зелазни-Шекли за безчинствата на Мефистофеловата паплач на небето и Земята

Дон Жуан Тенорио (1630–?) — испански благородник с либерални идеи; легендарен съблазнител и бохем; животът му вечно е описван с много преувеличения и недомлъвки

Дон Кихот (1605–?) — най-доблестния рицар на Земята, обезсмъртен в романа „Знаменитият идалго Дон Кихот де ла Манча“ от Мигел де Сервантес; военен министър в Библиотеката

Дорийска колона — строг и мощен елемент от дорийския архитектурен ред с вертикални жлебове и удебеление в средата

Дракула (истин. Влад III Тепеш Набучвача) (1431–76) — влашки войвода; полубрат на Хък Хогбен; прякора си получава, когато набучва 20 хил. турци на колове край брега на река Дунав; след смъртта си по стара славянска традиция излиза от гроба и става вампир

Древният Египет (ок. 3100–1800 пр.Хр.) — първата цивилизация на Земята, която се замисля за вечността и оставя след себе си пирамидите

Дудаев, Джохар (1946–96) — генерал; самообявява се за президент на независима Чечня и Русия му потърсва сметка; убит от КГБ, или ГРУ с ракета „Стингър“

Дървото на Живота — естествена диаграма на Хогбеновия замисъл, маскирана в материалната вселена като гигантско ябълково Дърво на познанието, чиито плодове се употребяват като наркотик

Държавна сигурност — официалното название на българските тайни служби в комунистическата епоха; има специален VI отдел за политическо преследване

Дювал, Анри (1951–?) — митичен директор на Отвъдморския емисионен институт; издига се на този пост като мие чинии в закусвални и следва в Сорбоната и Харвард

Дюна (1965) — първият от поредицата епични романи на Франк Хърбърт за гигантския пясъчен червей на Аракис, който напразно се опитва да изтръгне човешкото в себе си

Дюрер, Албрехт (1471–1529) — най-великият немски ренесансов художник; поне половината графици на Земята и до ден днешен се учат от него, а останалите просто го имитират

Дядо Коледа (изв. още като Сейнт Николас и Санта Клаус) — онзи, който пъха подаръците в обувките на Бъдни вечер

Дядо Мраз — комунистически заместител на дядо Коледа; в името му няма алюзия за духовния студ в тази епоха

Е-8 — панорамен път на Балканския полуостров, водещ в края на ХХ в. към Европа

Ева — 1. съпруга на Адам; според Библията старият Хогбен я създава от реброто му, щом разбира, че Лилит няма да му свърши работа; 2. едно от прозвищата на нейното по-сетнешно превъплъщение Айша ибна Абу Насър Ал-муминин

Евдокимов, Михаил (1905–?) — ординарец на Будьони; издига се до генерал, но се смята, че не е историческа личност

Еврейската Нова година (Рош а Шана) — за разлика от християнската тя настъпва всяка година по различно време — някъде около есенното равноденствие (5 септември — 5 октомври)

Европа — днешната конфедерация всъщност е малък континент на Земята с големи исторически претенции

Евфемизъм — благоприличен, но нескопосан опит дадено понятие да се замени с друго, за да се прикрият гадните му страни

Едмъндс, Пол — псевдоним на Хенри Катнър

Еднопосочен билет (1961) — знаменита песен на Нийл Седака, по-късно превърната във вулгарен дискохит от „Иръпшън“ (загряващата група на „Бони М“)

Еко, Умберто (1932–?) — велик италиански семиотик, разгадава името на розата и тайната на махалото на Фуко, докато се мотае из острова от предишния ден

Елдорадо — затънтено място в девствената джунгла на Амазонка, наречено Златният град, където старият Хогбен крие в позлатен амбалаж семената на злото

Елеонора Аквитанска (1122–1204) — красива, талантлива и много ухажвана наследничка на области, заемащи близо една четвърт от Европа; 15 години кралица на Франция и 37 години кралица на Англия, ражда десет деца и надживява и двамата си съпрузи; смята се за една от най-великите жени на Земята за всички времена

Елиаде, Мирча (1907–86) — велик френски философ на историята, религията и митологията, родом от Букурещ; известен тълкувател на мита за собственото си завръщане

Ел Кано, Хуан Себастиян де (1476–1526) — велик баски мореплавател (не е терорист!); първият човек, обиколил Земята, и едно от приятните превъплъщения на Хък Хогбен

Елмазеният двор — хранилище на всички заграбени скъпоценности по време на комунистическата диктатура в Русия

Елцин, Борис (1931–?) — последният руски диктатор през ХХ в.; демократично избран просветен монарх, който постоянно се мъчи да изглежда здрав и трезвен

Емануела (1959) — легендарен еротичен роман от Еманюел Арсан; превръща се в библията на сексуалната революция на Земята, но е малко безобиден за вкуса на стария Хогбен

Ембарго за Сърбия — мярка, наложена от световната общност на остатъчна Югославия в края на ХХ в., когато комунистите разпалват гражданска война; от него забогатяват и много престъпници от околните страни (вкл. и от България)

Ен Би Ей — националната баскетболна асоциация на САЩ; рекламни й клипове са сред най-гледаните по телевизията на Земята през ХХ в.

Енвер Ходжа (1908–85) — комунистически диктатор в Албания; полага сериозни усилия да избие повече хора от Ленин, Сталин и Мао, но народът му да е твърде малоброен за тази цел

Еней — троянски герой, пощаден от гърците заради храбростта си; след падането на Троя повежда останките от народа си на морско пътешествие и пътьом основава Рим

Ентропия — земна единица мярка за безредие

Еон — миг в Нищото, равен на неопределено дълга епоха в материалната вселена (няколко геологични ери на Земята)

Епъл Компютър — компания за производство на персонални компютри, основана през 1977 г. от Стив Джобс и Стив Уозняк в един гараж

Есугей-багатур (неизв.–1171) — внук на монголския предводител Хабул-хаган и баща на Чингис хан; извършва много подвизи, но никога не става хан

Етна — най-високият действащ вулкан в Европа (3263 м) на остров Сицилия; изпуска само газове; част от климатичната инсталация във вилата на стария Хогбен

Етногенеза — наука, според която етносите на Земята изчезват, когато в резултат на ентропията угасне техният импулс за живот, или с други думи загубят своята пасионарност поради съпротивата на околната етническа и природна среда

Ехидна — огнедишаща полужена-полузмия, дъщеря на Гея и стария Хогбен, взема за съпруг брат си Тифон и от кръвосмешението се раждат цяла сюрия чудовища (вж. Тифон)

Женевското езеро — първокласно място за живеене в Европа, предпочитано и от Ленин

Жени на ръба на нервна криза (1988) — култов филм на Педро Алмодовар за щастливото ежедневие на жените в края на ХХ в. на Земята

Жития на светиите — благословено от съответните православни инстанции описание на живота на всички светии; изданието от 2149 г. включва статия и за Хък Хогбен

Жюстин, или Неволите на добродетелта (1791) — култова творба от маркиз дьо Сад, написана в затвора за 15 дни; разкрива някои любовни техники, наречени по-късно садизъм

Заврънкулкис (1968–?) — най-младши по ранг чиновник в Приказка за Тройката; по тази причина никой не се обръща уважително към него, та името и презимето му остават неизвестни

Закаев, Ахмед (ок.1952–?) — актьор от Драматичния театър в Грозни; министър на културата в правителството на Дудаев; през войната с Русия (1994–96) командва групировките в Западна Чечня и отговаря за сигурността; рядко носи калпак

Закон за всемирната свинщина, или Закон на Мърфи — всяка филия винаги пада с намазаната страна на пода

Закуска на тревата (1863) — скандална за XIX в. творба на Едуар Мане, в която двама добре облечени мъже си правят пикник с голите приятелки

Залезът на боговете (1969) — култов филм на Лукино Висконти за ролята на стария Хогбен в зараждането на националсоциализма в Германия през ХХ в.

Замъкът на лорд Валънтайн (1979) — епична хроника на Робърт Силвърбърг за въжделенията на хората от планетата Маджипур, докъдето достигат само отгласи от бояджийските издънки на стария Хогбен

Запорожци пишат писмо на турския султан (1880–91) — знаменита картина на Иля Репин; в комунистическата епоха репродукцията й се разпространява като първообраз на социалистическия реализъм

Звезден прах (1927) — култова музикална пиеса на Хоуги Кармайкъл; в края на 30-те години става емблематична за сантименталния оркестър на Глен Милър

Зелазни, Роджър (1937–1995) — велик американски писател; живее като отшелник в своя замък Амбър и става сянка

Зелените барети — доблестни специални части на американската армия, макар след войната във Виетнам да се налага дълго да трият някои позорни епизоди от биографията си

Зелените хълмове на Африка (1936) — култов роман от Ърнест Хемингуей; описва предимно разни сафарита и пиянски запои по време на безкраен празник

Зимата на нашето недоволство (1961) — последният роман на Джон Стайнбек; комунистите тъкмо го преглъщат и авторът се опълчва срещу тях във Виетнам

Златна рубла — сребърна монета, сечена (XIII-XIX в.) в Русия; след реформата в 1897 г. наистина става златна, но за кратко; окончателно изчезва от обръщение през Първата световна война с помощта на въстаналия пролетариат

Златната клонка — 1. облагороден мутирал клон на свещеното дърво в дъбравата на богинята Диана край албанското езеро Неми; 2. фундаментален научен труд (1890; 1911–15) на сър Джеймс Фрейзър в 12 тома за онова, което в древността наричат магия, в средните векове — религия, а в модерните времена — наука

Златната рибка — митично същество, създадено от стария Хогбен да му удовлетворява капризите; обикновените живеят до 41 години, а вълшебните — докато изпълнят три желания

Златната чаша — една от седемте чаши в сервиза за тържествени случаи на стария Хогбен, споменат и в Библията

Златното магаре, или Метаморфози (II в.) — култова творба на Апулей; описва злощастните му премеждия като обругано нечифтокопитно, завършили в обятията на страстна вдовица

Златното руно — златен слитък във формата на разчекната овца; разплащателно средство в черноморските страни преди древногръцката колонизация; с появата на елините околните народи обедняват, то става медно и се превръща в легенда

Злато — единственият земен химически елемент, ценен и в Нищото, най-вече като материал за опаковки

Зомби — специална технология на стария Хогбен за отделяне на човешките души от живите тела; в комбинация с някои католически обреди и африканската магия дава вуду

Зора (на гръц. Еос) — дъщеря на титаните Хиперион и Тея; всяка сутрин носи светлината на хората, като изплува от морските дълбини на колесница; розопръста героиня на четири любовни романа

Игра на стъклени перли (1943) — блестящ опит за животопис на Magister Ludi Йозеф Кнехт заедно с неговите съчинения, издаден от Херман Хесе

Иди и виж (1985) — култов филм на Елем Климов за партизанската война, фашистките зверства и комунистическите издевателства в Беларус през Втората световна война, видени през очите на едно дете

Идиот (1868) — гениален роман на Фьодор Достоевски за резултатите от намесата на стария Хогбен в очовечаването на приматите

Идмон — син на Аполон и Астерия; един от двамата гадатели сред аргонавтите; участва в похода, въпреки че предвижда злополучния му край, и смъртта го застига в Битиния по време на един лов на глигани

Избегало, Професор (титлата му е собствено име) (1968–?) — щатен научен консултант в Приказка за Тройката; винаги носи със себе си всичките 66 тома на първата марксистко-ленинска енциклопедия в света

Изследователски център за генетични корекции — най-проспериращият козметичен салон на Земята от началото на XXI в. та чак до ден днешен; намира се в Сиатъл

Изгарящите — зли демони на жестокостта и разрушението в Плодовитата пустота

ICS Pentium — примитивен компютър от края на ХХ в., асемблиран от Интегрирани компютърни системи; на него са написани първите земни хроники от историята на Нищото

Илион — другото име на Троя; една от трите фактологически грешки в първата хроника: любителят историк Закаев го обърква с Имеон (древното име на Памир и Хиндукуш)

Илф (псевд. на Иля Арнолдович Файнзилберг) (1897–1937) — велик руски писател, съавтор на Петров и баща на Остап Бендер; обича да стои на дванайсет стола едновременно; съпритежател на Златния телец

Иля Муромец — легендарен руски богатир; най-симпатичен от плеядата герои на билините; роден недъгав, до 30-годишна възраст се излежава у дома върху зиданата печка

Имало едно време в Америка (1983) — култов филм на Серджо Леоне, който показва на американците как се правят гангстерски епопеи

Империя на злото — неофициалното название на комунистическа Русия (СССР) в периода 1917–91 г.

Ингеборг (неизв.–?) — датска принцеса, сестра на крал Канут VI, съпруга за цял един ден на Филип II Август

Индустриални светлини и магии — най-добрата фабрика за илюзии на Земята, основана (1975) от Джордж Лукас

Инквизиция (XIII-XIX в.) — специализиран съд на католическата черква за изтребване на всяка еретична помисъл, учреден от папа Инокентий III по нареждане на стария Хогбен; през ХХ в. се преобразява в Чека, Гестапо, комисията „Маккарти“ и др.

Инки (Инка) — велика цивилизация в Перу и Боливия, унищожена от испанците през XVI в., защото разнася със салове култура по тихоокеанските острови

Интегрирани компютърни системи — прочутата днес фирма е основана още в ХХ в. и Милан Асадуров цял живот си купува компютрите от нея

Интервю с вампир (1994) — загадъчно нежен филм на Нийл Джордан; този път любимите му ирландци от ИРА са изтикани на заден план от кръвожадни вампири

Интернет — възниква в края на ХХ в. като електронна информационна среда на Земята и постепенно прераства във вселенска паяжина от квантови връзки и документи

Иран — държава в Средна Азия; от VI в. пр.Хр. до 1935 г. се нарича Персия; по-рядко приятел, а по-често враг на Армения и съответно на Хък Хогбен

Ирония на съдбата, или Честита баня! (1976) — култов филм на Елдар Рязанов за любовта, успяваща да покълне дори между стените на комунистическите панелни блокове

Исмаил паша (1830–95) — управител на Египет; натрупва огромни дългове и така помага на Англия по-лесно да завладее страната; по негово време е завършен Суецкият канал

Истории от „Флийт стрийт“ (1885) — разкрасена с рекламна цел биография на Томи-Джейн Хоуп от Джеръм К. Джеръм

История на вечността (1936) — гениален сборник на Хорхе Луис Борхес; и до ден-днешен най-сполучливият опит да се опишат животът, въжделенията и съмненията на Хък Хогбен

Йена Глас — германска фабрика за стъклария, чиито майсторите са прочути с прецизността си, граничеща с безумие

Йерихонска тръба — старозаветен рог; при завръщането на евреите от египетски плен със седем от тези ултразвукови инструменти за възвестяване на юбилеи Исус Навин разрушава непревземаемите стени на Йерихон

Йосарян, Джон (1961–?) — култов персонаж от Параграф 22 на Джоузеф Хелър; герой по неволя от Втората световна война, в която участва с голямо недоумение и омерзение

К., Йозеф (1925–?) — виден банков чиновник и правозащитник от Процеса на Франц Кафка; по-късно адвокат на стария Хогбен в Съда на честта

Кабала (от евр. „това, което е получено, което идва от предците и което преминава от ръка на ръка“) — окултно еврейско учение за Бога, Вселената и Човека; невежите (но не и драконът Трифон) често го бъркат с ала-бала; мнозина смятат, че произтича от „Книга на битието на Енох“, приписвана на Аврам и маскирана днес като играта на карти „Таро“

Каберне совиньон — легендарно червено вино, отглеждано в България още от времето на Дионис и вакханките; все пак магическите му свойства са малко пресилени, защото в ХХ в. комунистите в Русия безуспешно се опитват да го пробутат на народа вместо водка

Кава — национално полинезийско питие; в началото на ХХII в. надмина пепси-кола по продажби на Алдебаран

Кавказ — предимно планинска територия между Черно и Каспийско море, населявана открай време от горди и войнствени народи (вж. Субект от кавказка националност)

Кагемуша. Сянката на война (1980) — епичен филм на Акира Куросава за терзанията и премеждията на Шинген Такеда и неговия двойник в Епохата на враждуващите царства

Казанова, Джовани Джакомо (1725–98) — син на актьор и разностранен гений: писател, цигулар, войник, аристократ, шпионин, дипломат, пътешественик, масон, прелъстител, организатор на лотария, библиотекар; знаменитата му автобиография е истинска панорама на XVIII в.

Кайтекс — фирма за продажба на компютри Епъл, умно управлявана от приятел на Милан Асадуров

Камдесю, Мишел (1933–?) — легендарен шеф на Международния валутен фонд; отпуска заеми на България чак когато след масови улични протести комунистите са свалени от власт

Каменният гост (1830) — една от брилянтните малки трагедии на Пушкин, в която става дума за оживяла без помощта на стария Хогбен статуя-рогоносец

Канети, Елиас (1905–94) — велик немскоезичен писател (по произход български евреин), роден в Русе; от малък проявява интерес към тълпите; носител на Нобелова награда (1981)

Кант, Имануел (1724–1804) — велик немски философ; макар да доказва, че има 12 категории на разсъдък, в ХХ в. не се среща човек с повече от шест

Карвахал, Гаспар (XVII в.) — едно от редките превъплъщенията в монах на Хък Хогбен като участник в експедициите до Новия свят на дон Франсиско Гонсало де Ореляно

Каспаров, Гари (ист. Хари Вейнщейн) (1963–?) — най-младият световен шампион (1985) в историята на шаха до края на ХХ в., роден в Грузия от баща евреин и майка арменка

Кастро, Фидел (1926–?) — последният комунистически диктатор на Земята; остава да властва в Куба дори когато и последният човек напуска острова

Кастъм Сталкер 555 — рядка марка страхотни револвери, познати единствено на колекционерите и късогледите бандити

Категория „муха“ — свръхлека категория в професионалния бокс; състезателите в нея тежат под 50 кг (мокри)

Катнър, Хенри (1914–58) — велик американски писател; описва живота на някои роднини на семейство Хогбен

Кафка, Франц (1883–1924) — култов австрийски писател от еврейски произход, роден в Прага; мрази да издава написаното и така става баща на модерния роман през ХХ в.

КГБ (абр. на Комитета за държавна сигурност) — последното известно название на репресивните тайни служби в Русия по време на комунистическата диктатура (преди това ВЧК, ОГПУ, НКВД, НКГБ, МВД и МГБ)

Кембридж — 1. старинен английски град на река Темза, известен най-вече с престижния си университет, основан в 1209 г. от група учени, избягали от отсрещния град Оксфорд; дава на света много нобелови лауреати в областта на естествените науки и икономиката; 2. град в щата Масачусетс, където американците основават университета Харвард

Кент, Келвин — псевдоним на Хенри Катнър

Кентъки — красив американски щат, обитаван от въглищари, дървари и любители на пуйки, пилета, коне и бърбън

Кешишян, Гаро (1946–?) — велик български фотограф от арменски произход, световно известен с портретите си на разни чешити; приятел на Хък Хогбен и Милан Асадуров

Кинг Конг (1932–?) — гигантска влюбена горила, безжалостно преследвана от хората в едноименния роман на Едгар Уолъс; филмовата версия (1933) на Мериан Купър и Ърнест Шодсак е доблестна част от историята на киното на Земята

Кин-дза-дза! (1986) — култов филм на Георгий Данелия за метастазите на комунизма в душите на хората, плъзнали и по другите планети

Кинтекс (съкр. от Кинкалерия и текстил) — митична българска фирма за търговия с оръжие през комунистическата епоха, контролирана от КГБ; обслужва всякакви терористи

Кирил и Методий, братя (826/27–869; ок.815–885) — български светии и славянски първоучители (вж. кирилица), родени в Солун; основоположници на славянската и българската литература; поборници за самостоятелна славянска черква и култура; техният ден в календара (11/24 май) е най-светлият български празник дори и в комунистическата епоха

Кирилица — писменост на българите и много славянски народи, създадена през IX в. от Кирил и Методий; така българите имат книги на родния си език далеч преди англичаните, германците, французите и руснаците; в края на ХХ в. обаче собствената им азбука става една от основните спънки (заедно с православието) за приобщаването на българите към НАТО, Европейската общност и Интернет

Кисинджър, Хенри (1923–?) — велик американски политолог и дипломат от еврейски произход; веднага щом слага край на любимата си война във Виетнам, получава Нобелова награда за мир (1973)

Кисловодск — най-престижният балнеоклиматичен курорт в Русия; в комунистическата епоха картата за него е равностойна на членство в Централния комитет на Партията

Китайска храна — традиционната храна на китайците, разпространена предимно в САЩ

Кланичай, Габор (1950–?) — вещ и далновиден унгарски историк; способен тълкувател на свръхестествените деяния на семейство Хогбен през Средните векове в Европа

Кларк, Артър (1917–?) — велик английски писател; отвратен от лунния прах на Британските острови се преселва в Шри Ланка, където преживява няколко космически одисеи

Клаус, Вацлав (1941–?) — митичен министър-председател на Чехия през ХХ в.; показва как една страна може да се измъкне от батака, наследен от комунизма

Клинтън, Бил (истин. Уилям Джеферсън Блайт III) (1946–?) — 42-ият американски президент; изявеното му либидо е като балсам за сексуалните комплекси на американците

Клошар — бездомник (множеството програми за борба с това явление в края на ХХ в. на Земята утрояват броя им)

Книга на творението (Сефер Йецира) — най-старият еврейски текст за Бога, Вселената и Човека; смята се, че е дело на самия Аврам още във II хил. пр.Хр. и затова евреите често го наричат „Азбуката на нашия праотец Аврам“; преписът от III в. лежи в основата на Кабала

Кобе — японски град; по злата воля на стария Хогбен на 17 януари 1995 г. е сполетян от катастрофално земетресение (5 хил. невинни жертви и 100 хил. разрушени сгради)

Кой се страхува от Вирджиния Улф? (1962) — гениална пиеса от Едуард Олби за сладостите на семейния живот на Земята; във филмовата версия (1966) на Майк Никълс участват Ричард Бъртън и Елизабет Тейлър, които скоро след снимките се развеждат

Кок, Франс Банинг (XVII в.) — холандски милиционер (опълченец); капитан и началник на знаменитата Нощна стража; в Речния свят се корумпира

Коледа — първоначално семеен християнски празник на 25 декември, когато в тесен кръг се отбелязва Рождество Христово; от края на ХIX в. е превърнат от търговците в небивала разпродажба на залежали стоки

Колелото на ужасите — популярна атракция в увеселителните паркове на Земята след закриването на Инквизицията, КГБ и сенатската комисия на Джоузеф Маккарти

Колоколамск — град-герой от дълго забулените в мъгла от цензурата „Необикновени истории от живота на град Колоколамск“ на Илф и Петров

Колония за необяснените явления — специален лагер в Сибир, където комунистите затварят всяко явление, което не може да се обясни от марксистко-ленинската философия

Колъридж, Самюъл Тейлър (1772–1834) — велик английски поет и не толкова велик литературен критик; сънува поемата си за Кублай хан (син на Чингис хан), но щом се събужда, забравя част от нея и тя си остава недописана

Колт — знаменита марка револвери; сръчният моряк Самюъл Колт изработва първия модел от дърво, но в 1835 г. все пак благоразумно патентова стоманената му разновидност

Компютър — през втората половина на ХХ в. хората на Земята наричат с това гръмко име своите примитивни електронни сметачни машинки без зачатъци на интелект

Комунизъм — 1. утопична представа за рая на няколко милиона шизофреници през ХХ в. на Земята; 2. тотално зло, сравнимо само с фашизма; 3. евфемизъм за опитите на последователите на Маркс и Ленин да унищожат разума; 4. глух коловоз; 5. митичен демон, с който в наше време бабите плашат внуците си

Конан Варварина (CVII в. пр.Хр.) — 1. митичен кимерийски герой; сее добро с огън и меч на Земята; един от захвърлените на произвола на съдбата синове на стария Хогбен; 2. култова поредица от Робърт Хауърд, постоянно дописвана и до днес (установени са 2647 продължения от 1039 автори)

Конгрийв, сър Уилям (1772–1828) — английски артилерийски офицер и изобретател; с помощта на Хък Хогбен създава дългобойна ракета, от която по време на Наполеоновите войни си патят Булон, Копенхаген, Данциг, а сетне и Балтимор

Конкистадор — 1. участник във великите испански походи за завоюване на Южна Америка през XV-XVI в.; 2. евфемизъм за човек, който граби под претекст, че разпространява християнството

Кон-Тики — 1. легендарен бог на инките; вярата в него е пренесена със сал в Полинезия и той става един от върховните богове на полинезийците; 2. салът, с който Тур Хейердал тръгва от Перу за Таити в преследване на своите илюзии

Конфуций (европ. име на Кунфудзъ) (551–479 г.пр.Хр.) — велик древнокитайски философ; под влияние на стария Хогбен специално формулира етичните принципи на взаимоотношенията между баща и син; главен опонент на Лаодзъ

Конят на Пржевалски — последният див, но свободен представител на конете на Земята; прилича на недохранено пони с по-едър кокал, може би защото живее в Алтай

Копейка — една стотна от златната, а по-късно и от книжната рубла; почти до края на XX в. мнозина руснаци се изхитряват да живеят с три копейки цял месец

Копърфийлд, Дейвид (Давид Коткин) (1957–?) — велик американски илюзионист от края на ХХ в. (потомък на руски евреи от Одеса); заема псевдонима си от Чарлс Дикенс и дълго време напразно се опитва да омагьоса Клаудия Шифър

Коран (629) — свещена книга на мюсюлманите; свободен преразказ на Библията с елементи на разсъждение; приятно четиво, ако се изхвърлят призивите за джихад (свещена война) и обещанията, че за убийство на неверник се влиза в рая

Кордова — древен град в Андалусия (Южна Испания); през X-XI в. е арабско владение и най-голямото културно средище в Европа

Кор Кароли (Сърцето на Карл) — 1. звезда; алфа от Ловджийски кучета; 2. яхтата, с която българинът капитан Георги Георгиев обикаля Земята (1977) и влиза в Гинес

Корнуел (или Корнуол) — най-затънтеният английски окръг; последна духовна крепост на келтите и класически развъдник на мутанти от оловните и урановите мини

Косово — област в Югославия, населена през ХХ в. предимно с албанци и управлявана с голям зор от сърбите

Котешкият марш (неизв.) — знаменита творба от анонимен автор, използваща само черните клавиши на пианото; дори хората с увреден слух се научават да я свирят за 15 минути

Котка на горещ, ламаринен покрив (1955) — култова пиеса от Тенеси Уилямс за ролята на секса в семейния живот на Земята; донася му наградата Пулицър, а филмовият вариант (1958) на Робърт Брукс прави Елизабет Тейлър суперзвезда

Кракатау — вулкан в Индонезия; през 1883 г. след ремонт във вилата на стария Хогбен избухва със страшна сила и убива 36 хил. души на околните острови

Краковският университет — най-старият университет в Полша; основан (1364) от Казимир III Ягело в Краков; дава на света Коперник — първият човек след Хък Хогбен, който твърди, че Земята не е център на Вселената

Крали Марко (1371–95) — легендарен български юнак; деспот на Прилеп, за да измами турския поробител му става васал, а после го прави за смях в народните песни и предания

Крал Лир (1608–?) — култов герой на Шекспир; красноречив пример как не бива човек да си урежда наследството

Крачка напред, две назад (1904) — фундаментален труд на В.И.Ленин за танцовите стъпки и финтовете, които трябва да направят комунистите, за да заграбят властта

Краят на вечността (1957) — грандиозна и мрачна утопия от Айзък Азимов за неумолимия ход на времето и как човек не го свърта в него

Краят на детството (1953) — култов роман на Артър Кларк, в който на земляните им става тясно на Земята

Крей Т3Е — мощен компютър на „Крей Рисърч“ от ХХ в.; смята се, че е достигал 0,000000091 % от производителността на квантовите си събратя от средата на ХХIIв.

Крилатите маймуни (1900–?) — пакостлив, но симпатичен персонаж на Лиман Франк Баум от „Магьосникът от Оз“

Кристо — вж. Христо Явашев

Критика на чистия разум (1781) — основополагащ труд на Кант, от който става ясно, че чист разум няма, т.е. всички са мръсни мутанти

Кронщат — морска крепост, построена (1704) от Петър I в устието на Нева да защищава Петербург откъм морето, но през 1917г. не успява да опази града от комунистите

Крузенщерн, Адам Йохан фон (рус. Иван Фьодорович) (1770–1846) — руски морски офицер; родом от Естония; след доблестно участие в няколко войни, императорът го изпраща на разузнавателна мисия в Тихия океан

Крузо, Робинзон — прозвище на буканиера Александър Селкърк (1676–1721), изоставен (1704) на необитаем остров; наученото там го прави главен градинар на Библиотеката

Кръгла маса — 1. дъбова маса с диам. 540 см, тежаща 1250 кг, на която крал Артур обича да обядва със своите рицари; днес е окачена на стената в големия салон на замъка Уинчестър; 2. ерзац политическа институция в някои страни на Източна Европа, измислена от комунистите след 1989 г., за да замаже очите на опозицията, та да не настояват за демократични избори

Куба — предпоследното убежище на комунизма на Земята; главен полигон за (неуспешните) атентати на ЦРУ през ХХ в.

Кук, Джеймс (1728–79) — велик британски мореплавател и търговец от шотландски произход; обикаля три пъти света с научни и кулинарни цели

Кукери — мъже, маскирани по стар български обичай на Куковден с овчи кожи, дървени оръжия, звънци, хлопци и чанове; двама от тях (бабата и дядото) симулират в шествието полов акт, та да се наплоди берекет на Земята

Куклен дом (или Нора) (1879) — култова пиеса от Хенрик Ибсен за щастливия живот на Земята през ХIХ в.; скандализира обществеността със злощастния си край

Куков ден — следващият ден след Сирни заговезни, наричан още Чисти понеделник или Кукеровден; на този ден по стар български обичай се организира шествие на кукерите, което завършва в дома на царя на дружината с всеобщо напиване

Кулата в Пиза — един от най-известните наклонени архитектурни паметници на Земята; откакто е построен, все пада, но още не е паднал

Културната революция в Китай (1966–76) — творческо продължение на комунистическата идея от Мао Дзедун; целй чрез избиване на 37 милиона старци, интелигенти и селяни да прочисти съзнанието на китайците от всякакви плевели

Курилските острови — няколко голи скали в Тихия океан; през Втората световна война руснаците ги отнемат от японците за назидание и дълго не ги връщат

Кускус — спагетите на арабите

Кушитските владетели (750–656 пр.Хр.) — XXV-тата нубийска династия в Древния Египет, основана от Шабака; връща модата държавните глави да се погребват в пирамиди

Кълбовидна мълния — 1. малка, но мощна светкавица; силата на тока й достига стотици хиляди ампери; появява се над Земята, когато на стария Хогбен му се прииска да поиграе футбол; 2. легендарен роман (1961) от Йън Флеминг (а не пиеса от българския класик Иван Радоев!); там Джеймс Бонд отново прави на салата сътрудниците на комунистическите тайни служби

Къпещата се Венера — не е ясно за коя от едноименните картини на Рубенс, Ван Дайк, Джулио Романо, Пусен и стотици по-некадърни техни подражатели става дума

Кърия, Чик (1941–?) — велик американски джазов музикант; пръв създава банда с електрическо захранване

Кьолнската катедрала — най-големият готически храм в Германия (вис. 160 м), строен цели шест века (1248–1880)

Лазар от Витания — второстепенен герой от Библията; според Евангелието от Йоана (гл.11), гузен, че не помага приживе на брата на две свои последователки, Исус отива до входа на пещерата, където Лазар е погребан от четири дни, и просто казва: „Лазаре, излез вън!“, и става чудо…

Ламя (или Хала) — чудовище с тяло на змия и глава на куче; според славянската митология е толкова грозно, че драконът Трифон категорично отказва да го бъркат с него

Ланселот — легендарен рицар; един от дузината постоянно обядващи с крал Артур на кръглата маса и кръшкащ с жена му Гиневра; баща на благородния Галахад

Лаодзъ (псевд. на Ли Ер) (VI-V пр.Хр.) — велик китайски философ; пръв сред земляните открива Пътя към Нищото и неговата сила

Лас Вегас — специално място в пустинята Невада(САЩ), където човек доброволно може да загуби илюзиите си

Лебед, Александър (1951–?) — генерал-лейтенант; участник във войната в Афганистан; вечен кандидат за руски диктатор

Левски, Васил (1837–73) — водач на българското националноосвободително движение срещу турските поробители; по него време българите толкова се нуждаят от светиня, че оставят турците да го обесят и съответно да го обезсмъртят

Ледът се пропука, господа съдебни заседатели! — любима фраза на Остап Бендер; според Илф и Петров разкрива дълбоката и неразривна връзка между битовото ежедневие и големите исторически събития в комунистическата епоха

Ленин (револ. псевд. на Владимир Илич Улянов) (1870–1924) — комунистически диктатор в Русия; опитва се с научни методи да избие цялото човечеството, обещавайки му светли бъднини, но преди окончателно да се побърка успява да изтреби само пет-шест милиона души

Ленински съботник (1919–89) — велик комунистически почин бедните и гладните безплатно да работят в почивните дни, за да свършат работата на некадърните държавни служби

Лено, Джей (1950–?) — най-големият американски зевзек; водещ на ТВ-предаването „Tунайт шоу“ на Ен Би Си; за да му гостуващ, трябва да си суперзвезда със здрави нерви

Ленън, Джон (1940–80) — гениален музикант; най-ярката звезда в легендарната група „Битълс“; убит от поклонник и канонизиран за светец в средата на ХХI в.

Леоне, Серджо (1929–89) — велик италиански филмов режисьор; скрива топката на американците, като наема Хенри Фонда да играе селянин само срещу един пробит долар

Лета — река на забравата; обитателите на Библиотеката суеверно избягват да се къпят в нея под претекст, че е много замърсена

Ли — китайска мярка за дължина, равна на 4 991 539 мм (по други данни — на 48 745 см)

Лилит — първата жена, която Хогбен създава от кал едновременно с Адам; в зората на борбата за еманципация тя се скарва с него, избягва от рая и под името Жената на Нощта се залавя за демоничното си дело в Плодовитата пустота

Лисянски, Юрий Фьодорович (1773–1837) — руски морски офицер; жалък съперник на Хък Хогбен в описването на околосветското им плаване под ръководството на Крузенщерн

Лия Органа (1976–?) — чаровна принцеса и голяма приятелка на Трипио от епохата на Междузвездните войни

Лойола, Игнацио (ок.1491–1556) — основател на Ордена на йезуитите; на младини е ударен от гюлле и става свръхчувствителен; в 1522 г. цели три дни изповядва греховете си; канонизиран (1662) за светец

Лолита (1955) — вещ наръчник за покваряване на тинейджърки и старци от Владимир Набоков

Ломоносов, Михаил Василиевич (1711–65) — велик руски учен енциклопедист (списва дори първата руска граматика); неговото име носи Московският държавен университет

Лоното на живота — 1. официалното название на казана във Фабриката за абсолют; 2. евфемизъм за детеродния орган на жените на Земята

Лудница — психиатрична клиника на Земята, където затварят всеки, който не мисли като другите (комунистите пъхат там който им падне, независимо какво мисли)

Луи VII Млади (1119–80) — син на Луи VI, крал на Франция; прочува се, като изгаря 1300 души в един храм, предприема Втория кръстоносен поход и се развежда с Елеонора

Луи VIII Лъвът (1187–1226) — син на Филип II Август, крал на Франция; управлява само три години, но показва на синовете си как трябва да управляват фамилното наследство

Луи IX Свети (1215–70) — син на Луи VIII, крал на Франция; пленен в първия сблъсък с арабите, но се откупва; тръгва на лятна почивка в Тунис (Осмия кръстоносен поход), но щом слиза на брега, умира от чума

Лукас, Джордж (1944–?) — велик американски кинорежисьор, сценарист и продуцент, участник в първите Междузвездни войни, създател на Индустриалните светлини и магии

Луцифер (от лат. носител на светлина) — едно от най-ранните превъплъщения на Мефистофел като млад бунтар, водач на въстаналите ангели в рая и предтеча на комунизма

Лучия ди Ламермур (1835) — единствената трагична опера на Гаетано Доницети; най-силно впечатление на познавачите прави достоверността на ловджийския хор в първа картина

Лъжата — зъл демон на нечестността в Плодовитата пустота, служител на Самаел

Лъки Страйк — древна марка цигари (през ХХ в. тютюнопушенето все още е широко разпространено на Земята)

Лю Фудзиен (Фред) (1944–?) — съпруг на Шуин и зет на Хък Хогбен; напуска родината си окрилен от мисълта да открие китайски ресторант в България

Лю Шаоци (1898–1968) — държавен глава на Китай (1959–68) и официален наследник на диктатора Мао; вдъхновител на провалилия се „Голям скок“ в икономиката (1958–66) и първа високопоставена жертва на Културната революция

Лян — династия, управлявала Китай от 502 до 556 г., когато император У приема будизма, плъзват първите слухове за Бялата маймуна и старият Хогбен отмъква копринената буба в Европа

Маверик (1994) — култов филм на Ричард Донър за един благороден мошеник (Мел Гибсън), спечелил световното първенство по покер в прерията през XIX в.

Магелан, Фернандо (ок.1480–1521) — велик португалски мореплавател, погубен от неистовата си жажда да насажда християнството сред гладните аборигени на Филипините

Магически квадрат — средство за виртуално присвояване и мобилизиране на свръхестествена сила чрез затварянето й в символично изображение на името или девиза на онзи, който я притежава; в него отляво надясно, отдясно наляво, отгоре надолу и отдолу нагоре се чете все едно и също

Магнаурската школа (IX-XV в.) — най-реномираното висше училище във византийската столица Константинопол; дава на света Константин-Кирил Философ (вж. Кирил и Методий), българския цар Симеон, Хък Хогбен и др.

Мадам (като нарицателно, без добавка на името) — традиционно прозвище на съдържателка на публичен дом

Мадам Бовари (1856) — литературен шедьовър на Гюстав Флобер; когато го питат кой е прототипът на неговата героиня, Флобер отговаря: „Мадам Бовари — това съм аз!“

Мадона — 1. майката на Исус Христос у католиците (православните християни я наричат Св. Богородица); 2. артистичен псевдоним на великата американска поппевица и актриса Мадона Луис Вероника Чиконе (1958–?), вечно разкъсвана между майчините си чувства и разпътните си нрави

Майкрософт — 1. американска компания, основана от Бил Гейтс и Пол Алън в 1975 г. за търговия със софтуер; 2. най-солената ругатня на програмистите почти до средата на XXI в.

Майстора (1928–?) — велик руски историк, автор на роман за Пилат Понтийски, втъкан в „Майстора и Маргарита“

Майстора и Маргарита (1928–40) — гениален роман на Михаил Булгаков за любовта и приключенията на дявола и неговата свита в Москва по време комунистическата епоха; пресъздава в достъпна форма живота на Исус и Фауст

Макаклистър, Синтия (неизв.–?) — неидентифицирана кореспондентка на Си Ен Ен

Макбет (1606–?) — култов герой на Шекспир; най-известният сериен убиец в човешката история

Макгро, Ан (неизв.–?) — още по-неидентифицирана кореспондентка на Си Ен Ен, която не желае да произнася правилно името на Ралица Василева

Макгърк, Ан (сл.1945–?) — митична служителка на Международния валутен фонд; от нейното име произлиза новата българска дума за бюджетни икономии „макгърч“

Макдоналдс — световна верига от закусвални за бързо хранене, основана на 15.4.1955 г. в 9.05 часа от Реймънд Албърт Крок; за двеста години успява да продаде на Земята точно 9 971 549 813 429 хамбургера

Macintosh Performa 6400 — примитивен компютър на „Епъл“ за кратко на мода в 1996 г.

Маккартни, сър Пол (1942–?) — втората по значение фигура в легендарната група „Битълс“; не е приятел на Хък Хогбен

Максуел, Робърт (истин. Ян Лудвик Хох) (1923–1991) — английски издател (по произход чешки евреин); член на Парламента от лейбъристката партия; забогатява като публикува срещу заплащане мъдростите на всички комунистически диктатори на Земята; едно от превъплъщенията на стария Хогбен

Малки трагедии (ок.1830) — цикъл от няколко къси, но брилянтни драми на Александър Пушкин; според различните изследователи включва: „Скъперникът рицар“, „Моцарт и Салиери“, „Русалка“, „Пир по време на чума“, „Каменният гост“…

Мало, Ектор (1830–1907) — забравен френски романист, може би защото от малък остава без дом

Мамигонян, Вартан (неизв.–451) — арменски национален герой; възглавява борбата срещу персийския завоевател и загива за свободата и християнската вяра; далечен предтеча по майчина линия на Милан Асадуров

Манастирът Шао Лин — будистка обител в Китай, основана в V в.; там монасите създават източното бойно изкуство тай чи (кунфу) като по-кратък път към нирвана

Мане, Едуар (1832–83) — велик френски художник, идеен баща на повечето импресионисти; обичаят му да закусва на тревата завинаги променя облика на живописта

Мао Дзедун (1893–1976) — най-кървавият комунистически диктатор през ХХ в.; спечелва надпреварата със Сталин, като избива над 63 млн. китайци, но състезанието не е много честно, защото неговият народ е най-многобройният на Земята

Маргарита Николаевна (1928–?) — правнучка на френска кралица; любовница на Майстора; продава душата си на дявола и става кралица на неговия бал, за да спаси любовта си; първообразът и се среща у Гьоте

Маринов, Петьо (1950–?) — велик български художник и не по-малко велик кулинар; приятел на Милан Асадуров

Марихуана — за разлика от тютюна, пушенето на този наркотик в ХХ в. все още не е легализирано на Земята

Марк Аврелий Антонин (121–180) — велик римски философ стоик и моралист; щом става император, написва трактат към самия себе си

Маркиз дьо Сад, Донасиен-Алфонс-Франсоа (1740–1814) — френски аристократ с труден за удовлетворяване нагон; споделя тегобите си в Жюстин, или неволите на добродетелта

Маркизките острови — островна група в Тихия океан; част от Полинезия, в която никога не са живели маркизи

Марков, Георги (1929–78) — български писател, незаслужено запомнен от историята само с факта, че е убит с чадър в Лондон от комунистическите тайни служби

Маркс, Карл (1818–83) — макар и редови немски философ, успява да измисли невъзможното — научен комунизъм, който взема през ХХ в. повече жертви дори от чумната епидемия

Марлоу, Филип (1933–?) — най-великият частен детектив на Земята; смята се, че благодарение на Реймънд Чандлър яде най-много бой в цялата история на този почтен занаят

Мартиника — остров от групата на Малките Антили в Карибско море; до 1848 г. робовладелски център, а по времето на хрониките — все още френско задморско владение

Масонска Искряща звезда — петолъчка, която произлиза от Питагоровата пентаграма и символизира централната проява на Светлината, мистичния център или средището на един разрастващ се свят, манипулиран от стария Хогбен

МАССОЛИТ (абрев. на Московската асоциация на съветските социалистически литератори) — най-многочисленото (3111 членове) градско литературно обединение на Земята през ХХ в. с председател М.А.Берлиоз

Мастрояни, Марчело (1923–96) — велик италиански актьор; сключва брак по италиански някъде към 8 1/2 през нощта, води сладък живот и споменава Хък Хогбен в завещанието си

Мастъркард — кредитна карта, издавана през ХХ в. предимно на заслужилите майстори на спорта на Земята

Масхадов, Аслан (1952–?) — началник-щаб на чеченските групировки във войната с Русия (1994–96), по-късно президент на Чечня; носи калпак само в официални случаи

Матадор — 1. шефът на тореадорите, който по право убива бика; 2. култов филм на Педро Алмодовар за един сексуален маниак, дето трепе всичко друго, но не и бикове

Матусал (ок.8369–ок.7400 пр.Хр.) — син на Енох и дядо на Ной, живее 969 години и влиза в Гинес по дълголетие сред обикновените хора

Мафия — тайно общество на престъпници; възниква през Средните векове в Сицилия и просъществува на Земята до средата на XXII в., когато прераства в галактическо

Махалото на Фуко — 1. дълго и просто махало, с което Жан Фуко доказва (1851) в парижкия Пантеон, че Земята се върти; 2. едноименен роман (1988) от Умберто Еко, където махалото е само фон на битието като детективска енигма

Махди (прозвище на Мохамед Ахмед ибн Ас-саид Абдулах) (1844–85/88) — велик мистик и медиум, родом от Нубия; самообявява се за Месия на Пророка и създава истинска империя в Североизточна Африка; умира от тиф в 1885г., но според хрониките живее още три години в пустинята

Междузвездни войни (1976) — христоматиен филм от епопеята на Джордж Лукас за сблъсъка на Трипио и неговите приятели с поредното превъплъщение на стария Хогбен

Международен валутен фонд — легендарна организация, която се опитва да въведе ред в земната икономика в края на ХХ в., като насажда хроничен глад в закъсалите държави

Международен червен кръст — организация за подпомагане на ранени, бежанци и военнопленници; служителите й съзнателно носят униформи с кръст — идеална цел за снайперистите

Мейджи — епохата (1867–1912) след периода на шогуните, когато Япония се присъединява към модерния свят за ужас на останалите жители на Земята

Мелконян, Агоп (1949–?) — велик български писател, приятел на Милан Асадуров не само по арменска линия

Менданя де Нейра, Алваро (1541–95) — виден испански навигатор; тръгва от Перу да търси Южната земя, но открива Соломоновите острови; когато пак се опитва да стигне до тях, попада на Маркизките острови и малко преди да ги загуби успява да ги нарече на името на своя патрон маркиз де Мендоса

Мерлин (V-VI в.) — легендарен магьосник в келтските земи; животът му е описан в „Пророчествата на Мерлин“ (Prophetiae Merlini) и „Животът на Мерлин“ (Vita Merlini)

Мерлин, Жозеф (XVIII в.) — едно от злощастните превъплъщения на Хък Хогбен като изобретател на ролковите кънки

Метаморфоза (1916) — култов разказ от Франц Кафка, в който едно насекомо сънува кошмар, че се е превърнало в човек, но се събужда отново насекомо

Мефисто (1981–?) — едно от многото превъплъщения на Мефистофел през ХХ в. на Земята, разобличено в едноименния филм на Ищван Сабо

Мефистофел (1111–?) — незаконен син на стария Хогбен, специализирал се в търговия с човешки души; митничар в Библиотеката

Мехмед Али паша (1815–71) — албанец; пет пъти Велик везир (министър-председател); напразно се опитва да спаси Османската империя, като я европеизира

Мила родино — националният химн на българите, в който се твърди, че земята, дала на света Хък Хогбен, е земен рай

Милушкин (име и отчество неизв.) (1842–?) — знаменит майстор-тухлар, крепостен селянин на Собакевич; може да иззида печка във всяка къща и на Земята, и в Библиотеката

Милър, (Алтън) Глен — велик американски джазов музикант от ерата на суинга; той и оркестърът му стават легенда в края на Втората световна война, когато самолетът им уж изчезва на път от Лондон за Париж

Минералние вµди — районен център в Ставрополския край на Русия; на неговото летище кацат всички, призвани да почиват в Кисловодск и останалите курорти наоколо

Минчев, Александър (1947–?) — велик български археолог; и не по-малко велик колекционер на стари шишета и други стъкленици; голям приятел на Милан Асадуров

Моби Дик (1851) — шедьовър на американския писател Херман Мелвил, ненавиждан от природозащитниците заради омерзителното отношение на главния герой към китовете

Модиляни, Амедео (1882–1920) — велик италиански художник и скулптор, работил в Париж; много си пада по меланхолични жени с дълги поне като на лебеди шии

Modus vivendi, лат. (модус вивенди) — начин на живот, възприет извън страните от Източна Европа, където до средата на XXI в. изобщо няма живот

Мойсей (XIII в. пр.Хр.) — първият и единствен божи пророк, тачен и до ден-днешен с еднакво уважение от евреи, християни и мохамедани

Молиер (истин. Жан-Батист Поклен) (1622–73) — велик френски драматург и актьор; прави се на мним болен и, без да е травестит, посещава училище за жени

Монголи — родното номадско племе на Чингис хан; включва тайджиутите, салджиутите, хатагините, дурбените, икарасите и др.; в края на XI в. приема тибетската религия бон (вариант на митраизма), но самият Чингис хан и целият му род (а също и мнозина от съюзническото племе кераити) са християни-несторианци, така се формира своеобразния политеизъм на степта, където е разпространен и будизмът

Монте Карло — европейският първообраз на Лас Вегас

Морган, сър Хенри (1635–88) — кръвожаден британски пират; след като натрива носа на испанските и холандските си колеги получава от Чарлс II рицарско звание (1674), и дори става вицегубернатор на Ямайка

Моргана — зла фея; сестра на крал Артур и любима ученичка на Мерлин; главната от деветте сестри-стопанки на Авалон; в Библиотеката изпада в немилост

Морето на мрака — традиционното европейско название на Атлантическия океан преди Колумб да го прецапа

Москва не вярва на сълзи (1980) — култов филм на Владимир Меншов, описващ щастливия живот на работничките в Русия при комунизма; носител на Оскар

Мохамед (ист. Абу ал-Касим Мохамед ибн Абдаллах ибн Абд ал-Муталиб ибн Хашим) (ок.570–632) — пророк на Аллаха (арабското име на стария Хогбен) и негов син (пратеник) на Земята; основоположник на исляма и автор на Корана

Мурано, Андреа и Доменико (XV-XVI в.) — знаменити братя стъклари; дават своя принос в Ренесанса, като създават (1516) огледало от едно парче кристално стъкло, та човек да може да се огледа в цял ръст в него и да открие себе си

Муратори, Лудовико Антонио (1672–1750) — велик представител на североиталианското просвещение, прочут с нетърпимостта си към всякакви магии и вещици

Мутри (от гр. букв. тъпа физиономия) — прозвище на мнозина бивши български олимпийски и световни шампиони по борба, кик-бокс и източни бойни изкуства в края на ХХ в.

Мъглявината Андромеда — 1. спираловидна галактика, видима с просто око от Земята в съзвездието Андромеда; 2. кошмарна утопия (1957) от Иван Ефремов за вовеки веков победилия комунизъм в цялата материална вселена

Мълчанието на агнетата (1991) — култов филм на Джонатан Дем за любовта между садиста и неговите жертви

Мъпет шоу (1976–?) — колкото и да не е за вярване, знаменитото телевизионно куклено шоу на Джим Хенсън, известно в цялата вселена, е създадено през ХХ в. на Земята

Мъртви души (1842) — гениална творба на Гогол, предсказваща съдбата на руснаците в ХХ в.

Нагасаки — град в Япония; второто открито за чужденци пристанище в епохата Токугава; за благодарност американците му пускат атомна бомба през Втората световна война

Нагорни Карабах — около 4400 кв. км скалисти и гористи исконно арменски чукари, преотстъпени (1923) с лека ръка от Сталин на Азербайджан; в 1988 г. обаче местното арменско население въстава и отхвърля чуждия гнет

На живо от Голгота (1992) — забавен роман на Гор Видал за дискретното отношение на телевизията към светите проблеми на обществото

На западния фронт нищо ново (1929) — култов роман на Ерих Мария Ремарк за Първата световна война на Земята, когато мъжете гният в окопите без минало и без бъдеще; филмиран от Луис Майлстоун за Оскар (1930)

Найки — предпочитаната от цялото семейство Хогбен марка маратонки, защото носят името на богинята на победата

Наполеон Бонапарт (1769–1821) — дребен на ръст и властолюбив корсиканец с далечен български корен, първи консул на републиката, а после император на Франция; дава името си на медицинския термин „наполеонов комплекс“

Наполеонови войни (1792–1815) — започнати от Наполеон под претекст да защитят завоеванията на Френската революция и някак естествено изродили се в средство за увеличаване на френската територия и влияние

Настрадин ходжа (1206–?) — прочут зевзек и справедлив съдия; за премеждията му се разказват толкова вицове, че 23 града от мюсюлманския свят с гордост се самообявяват за родното му място; само Хитър Петър успява да го надлъже

НАТО (абр. на Организацията на Северноатлантическия договор) — 1. политическа и военна общност, създадена (1949) с цел да се опази Свободния свят от домогванията на комунистите; 2. лелеяна мечта за повечето българи след 1989 г.

Националсоциализъм — пищна смесица от социализъм, фашизъм и расизъм, забъркана с много кръв от Адолф Хитлер в Германия през първата половина на ХХ в.

На четири уши (1962) — черна мелодрама на Питър Шафър; задължително трябва да се играе с „Око под наем“, за да можеш да видиш другия в класическия любовен триъгълник

Невада — пустинен район в САЩ, обявен за щат, за да може в центъра му мафията да изгради Лас Вегас

Недокоснат от човешки ръце (1954) — първият сборник разкази на Робърт Шекли, който тутакси го прави класик и Милан Асадуров го включва в библиотека Галактика

Недосегаемите (1987) — култов филм на Брайън де Палма за самочувствието на мафията и корумпираните полицаи

Нелсън, Уили (1933–?) — велик американски кънтри певец, пял в дует с всичките си колеги от шоубизнеса през ХХ в.

Немейският лъв — чудовище, родено от Тифон и Ехидна; опустошава долината на Немея и Херкулес го удушава (1-ви подвиг); този акт и до днес ужасява природозащитниците

Немея — река в древната Арголида, първоначално известна като къпалнята на немейския лъв, а по-сетне гребен канал на немейските игри, конкурентното състезание на Олимпиадите

Немска, Трендафилка (сл.1944–?) — митична българска тонрежисьорка; прави прекрасни дублажи без да знае нито един чужд език, включително и немски

Неприятният татарин (1995) — култов сборник на Людмил Станев за въжделенията на една пръцкаща мушица

Нещата от живота (1969) — страшен в буквалния и преносния смисъл филм на Клод Соте за това как една автомобилна катастрофа може да разреши всички проблеми на човека

Ни чул, ни видял (1958) — тривиална комедия на Ив Робер с Луи дьо Финес, възпяваща бракониерството

Нищото — нещо, което в първите хроники за историята на Нищото така и не става ясно точно какво е

НЛО (абр. на неидентифициран летящ обект) — материализирани въжделения на земляните, предизвикани от карантината за контакт с други цивилизации, наложена от стария Хогбен

Нобелова лекция — лекция, която и достойните, и определените през куп за грош носители на Нобелова награда за литература през ХХ в. четат, когато я получават

Нови разследвания (1952) — гениален сборник на Хорхе Луис Борхес за култа към книгите и смисъла на живота

Новият свят — европейското название на Американския континент, който хората от Стария свят последни откриват

Ной (ок.8000–7150 пр.Хр.) — дълголетен праведник; приживе си построява ковчег и по време на потопа спасява в него по един екземпляр от всичко живо на Земята; след премеждието си засажда лозе и от отчаяние се пропива

Нонсенс (от лат.) — научен евфемизъм за безсмислица

Нострадамус, Мишел дьо (1503–66) — знаменит френски лекар и астролог; с помощта на Хък Хогбен успешно пророкува бъдещето на човечеството; най-четеният автор през Ренесанса

Нощна стража, или Стрелковата рота на капитан Банинг Кок (1642) — знаменита творба на Рембранд; най-прочутият групов портрет на милиционери в човешката история

Нощ след тежък ден (1964) — култова композиция на Джон Ленън и Пол Маккарти; разказва за една щура, пиянска вечер след трудовия делник

Нубийската пустиня — традиционно название на нелегалния земен курорт, предпочитан от алдебаранските лъвици

Нубия — област в Североизточна Африка от първите прагове на Нил до Червено море; в древността египтяните наричат южната й част Куш, а гърците — Етиопия

Нуикаумеаматератавахине (полинез. „жена, способна да възбуди и водорасло“) — популярен афродизиак на Фату Хива

Нуку Хива — днешният най-оживен курорт на Земята в края на ХХ в. все още е почти девствено, райско островче

Нулевата сефира — прасефирата или онова, което кабалистите традиционалисти не признават, че предхожда Дървото на живота и го поражда

Нюман, Пол (1925–?) — велик американски актьор; смята, че няма балами на Земята и затова изяжда по 50 яйца, излегнат върху горещ ламаринен покрив; голям приятел на СъндансКид

Няма хък-мък — 1. предпочитана ругатня на стария Хогбен; 2. любима мъдрост на Ана-Мария; 3. епична планетарна хроника от Милан Асадуров, с която започват Историите за Нищото

Обитаемият остров (1970) — първа част от епопеята за прогресорите и странниците на братя Стругацки, в която Максим Камерер трябва да мине през одисеите на легионер, терорист и каторжник, докато стане землянин

Огньовете на Свети Елм — блуждаещи човешки души; земната наука наивно ги смята за електрически заряди във вид на светещи кълба, които възникват по време на буря

Одесос — древното име на гр. Варна, основан от гръцки колонисти в VI в. пр.Хр.

О’Донъл, Лорънс — псевдоним на Хенри Катнър

Ойленшпигел, Тил — весел, славен и много потентен герой от фламандските и германските легенди; подвизите му са увековечени (1886) в блестящия епос на Шарл дьо Костер

Океан — бисексуален титан, най-старият син на Уран и Гея, прародител на елинските богове, брат и съпруг на Тетия и предполагаем внук на майка на Хък Хогбен

Окото на бурята (1973) — бароков роман на Патрик Уайт за една жена, която иска да я обичана, без да е способна самата тя да обича; носи му Нобелова награда (1973)

Оксфорд — старинен английски град от другата страна на река Темза срещу Кембридж, известен най-вече със своя престижен университет, основан в началото на XII в. и дал на Великобритания около две дузини министър-председатели

Октябърски — название на хиляди градове, села, махали и паланки в Русия по време на комунистическата епоха; кръстени на месеца, когато по стар стил започва Великата октомврийска социалистическа революция

Омбре (1967) — култов уестърн на Мартин Рит, в който на Пол Нюман изобщо не му пука, че го наричат просто Човек

Омир (ок. IX в. пр.Хр.) — древногръцки епически поет; най-великият предшественик на Шекспир; от него Хък Хогбен се учи как да съчинява оди

Онон — река в Монголия, която помага на Хък Хогбен да поддържа личната си хигиена в степта през XII-XIII в.

Oolong Leaf Bud (1978) — най-скъпата марка чай, продавана на Земята в ХХ в. ($28,90 за либра, или $57,80 за килограм)

Ореляно, Франсиско Гонсало де (1505–51) — велик испански конкистадор; съратник на братята Писаро; първи пресича Южна Америка от Перу до устието на Амазонка, а по обратния път се загубва и открива Елдорадо

Орландо (1928) — култов роман от бисексуалната англичанка Вирджиния Улф; под формата на автобиография описва част от живота на Хък Хогбен като свой

Осемнайсетият мажорен аркан от Таро — луната, изобразена в една от най-древните игри на карти Таро като ключ, символ и квинтесенция на херметизма

Оскар — прозвище на американски академични филмови награди, не винаги раздавани на когото трябва през ХХ в.

Османска империя — тюркска държава в Анадола, основана от Осман; благодарение глупостта на Тамерлан и католическа Европа в края на XIV в. прераства в империя, крепяща се на живителните сокове на породените народи (вкл. българския и арменския); смъртен враг на Хък Хогбен

Осмото изкуство — сполучлив опит естетическите принципи и критерии на изкуството в Нищото да се пренесат в материалната вселена под формата на цветя

Остатъците от деня (1994) — култов филм на Джеймс Айвъри по романа на Кадзуо Ишигуро за генетичната зависимост на английския аристократ от неговия иконом

Островът на съкровищата (1881–85) — най-известното приключение на духа на болния от туберкулоза Робърт Луис Стивънсън, написано в Швейцарските Алпи

Островът от предишния ден (1994) — третата семиотична главоблъсканица на Умберто Еко в огледалата на историята

Отворко (жарг.) — 1. отворен, общителен човек; 2. реплика към човек, който се намесва не на място; 3. служител на фондацията „Отворено общество“ (вж. Сорос)

Отвъд Африка (1986) — култов филм на Сидни Полак, сниман под формата на любовно писмо от Карин Бликсен за хората и местата, които е обичала; носител на седем Оскара

Отвъдморски емисионен институт — печатницата за пари (с ликовете на френските просветители) за колониалните владения на Франция в края на ХХ в.

Отело (1604–05) — гениален наръчник на Шекспир на тема: как да се справим с ревността

Откровението на Иоана — последната книга на Новия завет за виденията на Св. Иоан Богослов; хората мразят да я четат, защото там са описани наказанията за греховете им

Отнесени от вихъра (1936) — култов роман на Маргарет Мичъл за любовта; предтеча на „сапунените“ опери; филмовата версия (1939) на Виктор Флеминг носи Оскари на целия екип с изключение на Кларк Гейбъл

Отоманска империя — френското название на Османска империя, което не променя нито облика, нито смисъла й

Отрицателно битие — 1. същността на живота преди да се зароди, сърцевината на непроявеното или Плодовитата пустота, от която според Кабала произлизат всички неща; 2. евфемизъм за естеството на стария Хогбен

Офелия (1600–?) — съпруга на Хамлет и първа дама в Библиотеката; активно участват в обществения живот само шапките й

Охеда, Алонсо де (ок.1468–сл.1510) — велик испански мореплавател от български произход; открива над 3000 км от бреговата ивица на Южна Америка; в историческата наука е познат повече като Драган Охридски

Охлюв по склона (1965) — гениален и затова дълго инкриминиран роман на братя Стругацки за опитите на Кандид и Перец да се измъкнат от блатото на комунизма

Паджет, Луис — псевдоним на Хенри Катнър

Пакеекее (неизв.–?) — езически духовен водач (таоа) на полинезийците в края на ХХ в.; приятел и донякъде роднина на Хък Хогбен; играе поддържаща роля в хрониките

Памир — планина в Средна Азия, люлка на древните българи след потопа

Панса, Санчо (1605–?) — култов, а според някои главен герой на романа „Знаменитият идалго дон Кихот де ла Манча“ от Мигел де Сервантес; справедлив съдия в Съда на честта към Библиотеката от времето на първите хроники

Папагено (1791–?) — знаменит ловец на птички от „Вълшебната флейта“ на Моцарт; толкова опашато лъже, че често се налага да му заключват устата с катинар

Параграф 22 (1961) — блестящ роман от Джоузеф Хелър за сблъсъка на капитан Джон Йосарян с войната като проблем (параграф), пораждащ последствия, които автоматично изключват единствено възможното решение на проблема, сиреч прилагането на параграфа

Парадоксът на огледалото (1976) — тъжен роман от Любен Дилов за пет дни от щастливия живот на един човек и един киборг в комунистическата епоха

Парацелз (истин. Теофраст Бомбаст Хохенхайм) (ок.1493–1541) — велик немски лекар и философ; практически изпитва Кабалата на гърба на пациентите си

Паркър, Чарли (1920–55) — велик американски джазов музикант, когото Хък Хогбен научава да лети като птица

Парфюмът. Историята на един убиец (1985) — култов роман на Патрик Зюскинд за многото и разнообразни миризми на човешката душа

Пасионарност — потенциална възможност за развитие, която се влияе от бояджийските цапаници на стария Хогбен

Паскен, Жюл (1885–1930) — велик художник (по произход български евреин), роден във Видин; Хък Хогбен го подтиква да замине за Париж и става човек

Пастири на нощта (1964) — истинска история за женитбата на сержанта Мартим и разочарованията от престъпната любов, написана от Жоржи Амаду

Патанджали (наричан още Гоникапутра) (II пр.Хр.) — легендарен индийски философ, автор на системата за религиозно вглъбяване „Йога Сутра“, която по-късно на Запад е превърната в най-обикновена гимнастика

Пауърбук — несполучлив опит на „Епъл“ в края на ХХ в. да направи що-годе поносим преносим компютър

Пауър Мак 9400/9500/9600 — още по-несполучливи опити на „Епъл“ в края на ХХ в. да конкурира персоналните компютри

Пентагон — 1. петоъгълник; 2. военното ведомство на САЩ, чиято сграда има такава форма за заблуда на врага

Пепеляшка — заварена дъщеря на Шарл Перо, братя Грим и още 500 автори само в Европа, която вечно си губи обувките; в английския фолклор е позната като Cinderella, в немския — като Aschenbroedel, във френския — като Cendrillion, в руския — като Золушка; а китайската версия е още от IX век…

Персия — древното име на Иран; възниква в VI в. пр.Хр. като източна деспотия от насилственото обединение на ираноезичните персийски племена при Кир II; смъртен враг на САЩ в края на ХХ в. и на Хък Хогбен по рождение

Петата симфония (Симфония №5 в до минор, оп. 67) (1808) — една от деветте велики симфонии на Бетовен, писана под влиянието на Хък Хогбен

Петкан — местен жител на необитаемия остров Мас-а-Тера, където е изоставен Робинзон Крузо

Петров (псевд. на Евгений Петрович Катаев) (1902–42) — велик руски писател, съавтор на Илф и баща на Остап Бендер; обича да натяква на съавтора си да не се шири на дванайсет стола едновременно; съпритежател на Златния телец

Перестройка — опит на някои комунистически диктатори в края на ХХ в. да обхванат необхватното и да го реформират

Пеши, Джо (1943–?) — велик американски филмов актьор от ХХ в. със забележителен ръст и юридически познания

Пикник край пътя (1971) — култов роман от братя Стругацки, преведен на много езици (вкл. и на български от Милан Асадуров); описва поразиите от един обяд сред природата на стария Хогбен и служи за основа на филма Сталкер

Пинк Флойд — емблематична за космическия рок група от обратната страна на Луната; опитва се да разруши Стената, издигната от стария Хогбен на Земята

Пирамида — 1. геометрично тяло с многоъгълна основа и триъгълни стени, събрани в общ връх; 2. семейна гробница на египетски фараони, достигаща на височина до 230 метра; 3. група хора, струпани да възхваляват комунизма; 4. финансова организация за изсмукване на спестяванията на глупаците

Пияна вишна — алкохол, маскиран в шоколадова обвивка и изнасян от България в Русия под формата на бонбониери

Платон (427–347 пр.Хр.) — велик древногръцки философ; не признава материалното дело на стария Хогбен; твърди, че движението е плод на борбата между противоположностите; известен е най-вече като откривател на платоническата любов и опонент на Аристотел

Платонов, Андрей (1899–1951) — велик руски писател, посмъртно заточен в Чевенгур (не е роднина на предходния)

Плодовитата пустота (на евр. Йецира) — предпоследният несполучлив опит на стария Хогбен да създаде материалната вселена; по-късно му служи като Свят-прототип

Поаро, Еркюл (1920–?) — ексцентричен и егоцентричен белгийски детектив; въпреки таланта на Агата Кристи напразно се опитва да отмъкне славата на Шерлок Холмс

Пои-пои — национално безмесно ястие на полинезийците, което европейците включват в много диети за отслабване

Покаяние (1987) — култов филм на Тенгиз Абуладзе, сочещ на комунистите пътя към храма

Поле на мечтите (1989) — маниакално красив филм на Фил Олдън Робинсън за бейзбола и човешките мечти

Политбюро — колективен орган на комунистическата диктатура на Земята, в който някой функционер може да бъде попадне само часове преди да умре

Полковник Редъл (1984) — блестящ филм на Ищван Сабо за връзката между хомосексуализма, офицерската чест и шпионажа

Полукс (на гр. Полидевк) — безсмъртен потомък на Зевс (диоскур), син на Леда, брат на Кастор и Хубавата Елена, участник в похода на аргонавтите за златното руно

Полша още не е загинала — неофициален национален химн на поляците от времето на Наполеоновите войни

Поляната с дивите ягоди (1957) — класически филм на Ингмар Бергман за тъжната равносметка на един 78-годишен мъж, осъден на самота от самия себе си

Помаци — българи, приели между XV и XVIII в. мохамеданската вяра, за да се отърват от тежките данъци на турския поробител, но запазили майчиния си език и обичаи

Поморийски регион — околностите на българския черноморски град Поморие (наричан от древността до 1934 г. Анхиало), където още траките отглеждат грозде; до ден-днешен на морското дъно край града се откриват антични амфори, пълни с хубаво вино

Помпей — античен град край дн. Неапол, засипан в 79 г. с лава и пепел от вулкана Везувий, защото градоначалникът му отнел една любовница на стария Хогбен

Понци, Чарлс (неизв.–?) — гениален мошеник; създател на първата финансова пирамида в Европа през ХХ в.

Попокатепетъл — вулкан в Мексико (вис. 5452 м); откакто старият Хогбен си построява вилата под земята, постоянно дими и изригва

Попче — предполага се, че е някакъв вкусен вид риба в Черно море, който отдавна е изчезнал

По пътя (1957) — култова творба на Джак Керуак; библията на битничеството и стопаджиите на Земята

Поразяващата ръка (ист. Олд Шетърхенд) — благороден герой от много произведения на Карл Май; приятел на Винету; по-известна от него в прерията е само старата му пушка

Поразяващите — зли демони на фанатизма, лицемерието и тиранията в Плодовитата пустота

Портос (1844–?) — най-едрият и най-трудният за изхранване от тримата мускетари; шеф на охраната в редакцията на „Втора Земя“

Порт Стенли — столицата на Фолкландските острови, които аржентинците продължават да наричат Малвински

По следите на изгубеното време (1913–27) — панорамен цикъл от романи на Марсел Пруст; прецизно изследващи пустотата на човешката душа, любовта и приятелството

Последното изкушение (1955) — най-правдоподобната биография на Исус Христос, за която отлъчват от църквата Никос Казандзакис; филмирана (1988) от Мартин Скорсизи

Последното оръжие — култов разказ от Робърт Шекли за едно лакомо нещо на Марс, което обича да яде протоплазма

Потоп — природен катаклизъм, предизвикан от стария Хогбен, когато решава да си построи басейн на Земята

Православие — едно от трите основни течения в християнството наред с католицизма и протестантството; ортодоксално по смисъл, успява да внуши безмерно и всепоглъщащо чувство за вина у своите последователи; има 14 автокефални (самостоятелни) черкви, главно на Балканския полуостров, в Близкия Изток и Русия, сред които е и българската, основана в 870 г. и призната за автокефална в 927 г.

Прелъстена и изоставена (1964) — култов филм на Пиетро Джерми за отношението на католиците към такива хубави жени като Стефания Сандрели

Пречещите — зли демони на честолюбието и славолюбието в Плодовитата пустота; служители на Гагиел

Приказка за Тройката (1968) — инкриминирано продължение на романа „Понеделник започва в събота“ от братя Стругацки (преведено на български от Милан Асадуров)

Пробка Степан (1842–?) — едър мужик (три аршина и един руп); сръчен дърводелец, чиято мъртва душа Собакевич и Чичиков охотно са склонни да продадат

Проверката е висша форма на доверие — крилата мисъл на железния Феликс Дзержински, първия шеф на Чека, изписвана на видно място във всяко комунистическо учреждение

Прометей — титан, който научава хората да четат и пишат; да впрягат животни; да строят кораби и да приготвят лекарства от билки; когато отмъква огъня от Олимп и го дава на хората, на Зевс му писва и нарежда да го приковат на скала на края на Земята (в Кавказ) и орел да му кълве черния дроб

Процесът (1925) — фундаментален роман на Франц Кафка за опита на човека да запази индивидуалността си в сблъсъка с държавната машина, измислена от стария Хогбен

Прудков, Козма (1801–?) — велик руски поет, сатирик и драматург, роден на 11 април, в 23 часа от А.К.Толстой и братята Алексей, Владимир и Александър Жемчужникови; обича да твърди, че е по-полезно да извървиш собствения си жизнен път, отколкото цялата вселена

Пръстенът на Нибелунга (1853–74) — празнично сценично представление в три дни и една встъпителна вечер от Рихард Вагнер; най-дългата опера на Земята

Психоистория — клон на математиката, създаден от Хари Селдън в 12020 г. от Галактическата ера; занимава се с теоретична преценка на вероятностите, отнасящи се до бъдещето

Пфайфър, Мишел (1958–?) — велика американска актриса; жена-котка и вещица от Истуик (поверително и лично: еталон за красота и сексуалност на 74,3% от мъжете през ХХ в.)

Първата световна война (1914–18) — въвлечени са 33 държави и 75% от населението на Земята; взема 10 млн. жертви; краят й прекроява картата на света и дава възможност на Ленин да заграби властта в Русия

Първи закон на роботиката: роботът не може да причини вреда на човека или с бездействието си да допусне да бъде причинена вреда на човека (цит. по 56-то преработено издание на „Ръководство по роботика“ от Айзък Азимов, 2058 г.)

Първичният океан — воден басейн в Плодовитата пустота; еманация на живота и извор на страстите в материалната вселена; от връзката му със стария Хогбен се раждат Гея и Хък Хогбен

Първомайски празник на Червения площад — всенародно тържество за прослава на комунизма и Международния ден на труда; на този ден дори концлагеристите в Сибир почиват

Пътуване извън времето — нещо като телепортирането, само че по-приятно, поне според малцината, които го умеят

Пътят и неговата сила (на кит. Даодъдзин) (VI в. пр.Хр.) — блестящ философски трактат на Лаодзъ, основа на даоизма; според него хората трябва да насочват всичките си сила към една цел (по възможност благородна), да действат, без да оставят следа и да правят благодеяния на всичко живо

Пьотцл, Клара (1854–1908) — внучка на Йохан Непомук Хютлер и обична майка на Адолф Хитлер

Работещо момиче (1988) — култов филм на Майк Никълс, с който Мелъни Грифит набързо става звезда за сметка на началничката си Сигърни Уивър

Рагтайм — 1. импулсивен синкопиран музикален стил; водещо течение в американската популярна музика от началото на ХХ в. (според Скот Джоплин е сериозна разновидност на класическата музика); 2. точно толкова задъхан роман (1974) на Е.Л.Доктороу

Радичков, Йордан (1929–?) — велик български писател; в суматохата обича да отглежда верблюди и врабчета

Райт, Франк Лойд (1867–1959) — американски архитект, приеман за гений; сънародниците му смятат неговата „Къща на водопада“ за едно от 10-те най-велики произведения на изкуството на Земята през II хил. сл. Хр.

Рамбо (1982–?) — ветеран от Виетнам; преквалифициран от Силвестър Сталоун в герой от войната в Афганистан

Расизъм — силно желание да убиеш някого под претекст, че е представител на друга раса

Рафаело Санцио (1483–1520) — велик италиански художник и архитект от Ренесанса; създава над 40 платна и фрески с образа на любимия си модел Мадона

Резерватът на таласъмите (1968) — жизнерадостен роман на Клифърд Саймък; някои изследователи погрешно смятат, че Таласъма от Библиотеката се подвизава там, но все пак не е изключено да има братовчеди сред персонажите му

Рейкявик — столицата на Исландия почти на края на света, където също живеят хора

Рейнбоу — известна марка прахосмукачки в ХХ в.; цената й е равностойна на седемгодишната заплата на най-скъпо платената домашна прислужница на Земята

Рейни, „Ма“ (псевд. на Гъртруд Приджет) (1886–1939) — една от най-великите и, може би, най-пищните блус-певици на всички времена, наричана „майката на блуса“; когато я мързи, обича да си тананика „ммммммм“ и публиката пее вместо нея

Рембранд, Харменс ван Рейн (1606–69) — велик холандски живописец; поради неплатежоспособността на клиентите си става майстор на груповите портрети

Ресторант на края на Вселената (1980) — култов роман на Дъглас Адамс от серията за галактическите стопаджии, дето вечно търсят смисъла на Живота, Вселената и Всичко останало

Речният свят — 1. мястото, където се пренасят човешките души, щом изживеят отредения им срок на Земята; 2. култова поредица от Филип Хосе Фармър, описваща живота там

Рицар — 1. въоръжен конник, васал на по-едър феодал в Западна Европа през Средните векове; 2. паж или оръженосец, повишен за вярна служба в оземлен фермер; 3. смел, доблестен защитник на благородна идея или красива жена

Рицарят, смъртта и дяволът (1513) — изящна гравюра на Албрехт Дюрер; христоматиен пример как съвършенството може да се сведе до размери 24,5 на 19,1 см

Ричард I Лъвското сърце (1157–99) — трети (доста буен) син на Хенри II и Елеонора Аквитанска, крал на Англия; спечелва си прякора в Третия кръстоносен поход, но се сдърпва с колегите си монарси и на връщане лежи по занданите им

Ричард III Плантагенет (1452–85) — надменен, но способен крал на Англия, превърнат в чудовище от пропагандната машина на враговете си; според Шекспир в битката при Босуърт е готов да даде цялото си кралство за един кон

Робинзон Крузо, или Животът или смайващо чудните приключения на Робинзон Крузо, морякът от Йорк) (1719) — гениално произведение на Даниел Дефо, възпяващо любовта на едноименния главен герой към природосъобразния начин на живот (вж. и Крузо)

Розе — митично френско трапезно вино; вече не се прави, защото е прекалено тънко за рецепторите на хората в XXII в.

Роки Балбоа (1975–?) — голям боксьор, борец за свобода и правдини; благодарение на Силвестър Сталоун побоищата му са филмирани в пет части; носител на Оскар (1976)

Ронсар, Пиер дьо (1524–1585) — велик френски поет с далечен български корен; ръководител на литературната школа „Плеяда“; пише оди под влияние на приятеля си Хък Хогбен

Росинант (1605–?) — един от малкото коне на Земята, знаменити колкото собственика си (Дон Кихот); ако се съди по името му, на младини е бил жребец

Ротондата — любимо кафене на парижките бохеми в началото на ХХ в.; там човек можел да си купи истински „Пикасо“ за чаша розе

RS/6000 SP — най-мощният модел компютри на Ай Би Ем през ХХ в., използван предимно да симулира ядрени опити и да играе на шах със световния шампион Гари Каспаров

Рубикон — кротка рекичка, служеща за граница между Умбрия и Цезалпийска Галия, която Цезар след дълъг размисъл прецапва с легионите си, за да влезе в историята

Рум (англ. Rummy; фр. Romme) — семейна игра на карти (с едно или две тестета и четири джокера), предпочитана от жените, които желаят да задържат мъжете си вкъщи

Руска тройка — древно превозно средство, в което са впрегнати три коня; в Русия и Унгария символизира благосъстояние (българите и арменците предпочитат мерцедесите)

Руски император (цар-батюшка) — прозвище, носено от повечето държавни глави на Русия от XVIII до XXII в., макар не винаги да са мъже или пък от руски произход

Саймък, Клифърд (1904–88) — велик американски писател; на стари години открива, че всичко живо е трева

Самаел (Сатаниил) — зъл дух, демон на злото, ангел на смъртта и началник на всички сатани; едно от превъплъщенията на стария Хогбен в божествения пантеон

Самотата на бегача на дълги разстояния (1959) — култова творба на Алън Силитоу за уединението на човешката душа в дългата й битност на Земята

Самуил (неизв.–1014) — български цар; 32 години брани държавата си от византийците, но умира от удар, когато Василий II Българоубиец ослепява 15 хил. негови войни, пленени в битката при Беласица

Сандокан — легендарен пират и най-злият враг на британците в Индийския океан, увековечен в поредица от романи на Емилио Салгари (италианският подражател на Карл Май)

Сарандън, Сюзън (1946–?) — велика американска филмова актриса; вещица от Истуик; когато не защищава Шон Пен като адвокат си търси Клиентът; приятелка на Телма и Луис

Сасаниди (224–651) — персийска династия; по нейно време главно дворцово развлечение са войните с Армения и Византия

Сатирикон (I в.) — фундаментално изследване на философията на секса и пиршествата от Гай Петроний, от което за съжаление са оцелели само части от XV и XVI книга; блестящо филмирано (1969) от Федерико Фелини

Sator arepo — встъпителните думи на девиза „Sator arepo tenet opera rotas“ (Сеячът зад плуга или на нивата си ръководи работата); изписан в магически квадрат (с 5 реда и 5 колони) дава власт на посветените върху съзидателните въртопи и космогоничната сватба на Огъня и Водата, пораждаща сътворението

Сахара — най-голямата пустиня на Земята, където по традиция се провеждат всевъзможни ралита (вкл. с камили)

Сахаров, Андрей (1921–89) — велик руски дисидент; атомен физик; доживява перестройката само защото на младини участва в създаването на водородната бомба

Свети Стефан (I в.) — първомъченик и архидякон (най-личният от 7-те дякони на православната вяра); духовната му сила и мъдрост толкова дразни тълпата в Ерусалим, предвождана от бъдещия апостол Павел, че го пребиват с камъни

Светла личност (1928) — култова повест на Илф и Петров за особеното тесто, от което е направен чиновникът в комунистическата епоха; заляга в основата на Златния телец

Свещеният Граал — 1. легендарна смарагдова чаша от семейния сервиз на стария Хогбен, с която Исус Христос пие на Тайната вечеря, а после Йосиф Ариматейски събира в нея кръвта от разпятието; лелеяната мечта на всеки рицар, масон, тамплиер и иманяр; 2. тайното Евангелие на Тома

Свят-прототип — кабалистично прозвище на Плодовитата пустота от времето, когато старият Хогбен я насилва да стане люлка на материалната вселена

Северна Корея — последното убежище на комунизма на Земята; по време на първите хроники жителите й мрат като мухи от глад

Северозападният път — легендарният по-пряк път от Западна Европа до Индия и Китай през Северния полюс

Седемте самураи (1954) — култов филм на Акира Куросава за неколцина японски обеднели рицари от XVI в.; за разлика от своите заможни колеги те не палят селата, не отнемат храната на селяците, не изнасилват жените им и стават герои

Седмата вълна — морското съответствие на седмата тръба в Апокалипсиса; обикновено предизвиква цунами

Седмото небе — 1. най-горният кат на онова, което е над главите на хората на Земята; 2. според будизма, исляма, китайската философия и Данте най-високото йерархично равнище на духовния екстаз, който, разбира се, се постига, когато изкачиш предшестващите шест небеса; 3. според Василидовата ерес едно от 365-те небеса; 4. според вярванията на племето бамбара мястото, откъдето вали дъжд

Селдън, Хари (1951–?; 11988–12069 от Галактическата ера или 79–160 г. от ерата на Фондацията) — велик математик; създател на психоисторията; близък роднина на Айзък Азимов

Селинджър, Джеръм Дейвид (1919–?) — неизвестно защо най-четеният писател в американските университети през 60-те години на ХХ в.

Селифан (1842–?) — простоват мужик, обичащ да си попийва и да кълне конете, колар на Чичиков на Земята, но изоставен от господаря си в Библиотеката

Семената на злото — евфемизъм за материалните зародиши, съхраняващи културата на Нищото

Сенките на забравените прадеди (1965) — лиричен филмов екшън на Сергей Параджанов (Саркис Параджанян) за епичната вражда между два рода в забравената от бога гуцулска земя; карпатски вариант на Ромео и Жулиета (и духовете)

Сервантес Сааведра, Мигел де (1547–1616) — най-великият испански писател на всички времена; бурният му живот може да съперничи дори на патилата на дон Кихот

Серифен шрифт — букви, чийто ъгли са увенчани с къси орнаменти или стилни финтифлюшки; оригиналните издания на първите хроники са набрани със серифния шрифт „Нютън“

Сиамски близнаци — деца, родени сраснали един с друг и често с общи органи; по името на китайчетата Чан и Ен, които се пръкват тясно обвързани в Сиам (дн. Тайланд) през XIX в., по-късно се преселват в САЩ, оженват се за различни жени и им се раждат по няколко по-обикновени деца

Сиатъл — столица на щата Вашингтон; през ХХ в. е врата към Аляска и седалище на „Боинг“; през ХХI в. процъфтява покрай Изследователския център за генетични корекции

Сибила (неизв.-ок.1196) — съпруга на Танкред, последния нормански крал на Сицилия, и кралица-регент на невръстния Уилям III; предполага се, че умира в занданите на Хайнрих VI

Сибир — територия, простираща се на 10 млн. кв. км от Урал до Тихия океан; цял век руснаците се мъчат да я превърнат в най-големият концентрационен лагер на Земята, но едва в 1917 г. комунистите успешно решават тази задача

Си Ен Ен — мултимедийна корпорация, създадена в ХХ в. от Тед Търнър на Земята като кабелна мрежа за новини; постепенно прераства в новинарска телевизия на Вселената

Син на небето — официалната титла на китайските императори, която, разбира се, не отговаря на съдържанието

Сирни заговезни — светъл православен празник седем недели преди Великден; на този ден по-младите искат прошка от по-възрастните и сетне им е позволено да волнодумстват; приключат всички сватби, защото следват Великите пости; прескачат се огньове, хамка се халва и се хвърлят запалени стрели в дворовете на момите; изобщо пада голям купон

Сицилия — красив италиански остров; неплодородната му чукари го принуждават да стане люлка на мафията

Скайуокър, Люк (1976–?) — пословичен герой от Междузвездните войни; в разказите на Трипио за епичните битки фигурира най-вече като негов приятел

Скарлати, Алесандро (1660–1725) — велик италиански композитор; след като написва цели 115 опери-серии (сериозни опери), най-сетне успява да утвърди ария ди капо

Скарлати, Алесандро (1937–96) — митичен гангстер и контрабандист на оръжие; някои изследователи предполагат, че е пра-правнук на предходния, а други смятат, че е недодялано превъплъщение на Мефистофел на Земята

Сквернословното магаре — зъл демон на леността в Плодовитата пустота

Собакевич, Михаил Семьонович (1842–?) — недодялан и безкрайно стиснат помешчик; без да му мигне окото, с удоволствие продава мъртви души и на Земята, и в Библиотеката

Солана, Хавиер (1942–?) — митичен шеф на НАТО; за разлика от своя предшественик не обича да се вози на трабант и България дълго чака да влезе в отбранителния съюз

Соларис (1961) — култов роман на Станислав Лем за несъвършенството на човека в очите на всяка мислеща планета-океан; иносказателно филмиран (1973) от Андрей Тарковски

Сорбона — висше училище, основано (1253) от Робер дьо Сорбон; ядро на Парижкия университет и Френската академия на науките; Хък Хогбен и Анри Дювал учат там само за престиж

Соломон (Х в. пр.Хр.) — най-великият цар и мъдрец на Израел; син на Давид; автор на много глави от Стария завет

Сорган Шира — поредното превъплъщение на старият Хогбен в опита му да възкреси харема си от времето на Бялата маймуна този път с монголки

Сорос, Джордж (1930–?) — виден борсов спекулант от унгарски произход; Карл Попър му отваря очите как да спечели пари и основава фондация „Отворено общество“

София — столицата на България, в която Хък Хогбен мрази да стъпва, защото няма море

Софокъл (ок.496–406 пр.Хр.) — велик древногръцки поет, привърженик на театралната реформа; за радост на актьорите въвежда трети герой в драмата, увеличава броя на хористите, намалява хоровите части и уголемява диалога

Сочи — руски курорт на брега на Черно море; единственото място в Русия, където човек може да се стопли

Спилбърг, Стивън (1947–?) — велик американски филмов режисьор; големите му челюсти в цвят лилаво и дружбата с Индиана Джоунс и разни извънземни от третия вид дълго му пречат да влезе в списъка на Шиндлер за Оскар (1993)

СПИН (абр. на Синдрома на придобитата имунна недостатъчност) — неизличима и смъртоносна болест, с която старият Хогбен дарява човечеството през ХХ в., когато вижда, че комунизмът няма да даде очакваните плодове

Сражаващите се Глави — зли демони; служители на Таумиел и главни надзиратели в Плодовитата пустота

Сребърни куршуми — незаконни средства, използвани до края на ХХI в. за саморазправа с духове

Средните векове — тъмна страница от историята на Земята; започва в V в., осветена е за кратко от Възраждането и продължава и до-ден днешен в много страни

Сталин (революц. псевд. на Йосиф Висарионович Джугашвили) (1879–1953) — комунистически диктатор в Русия; побеждава в социалистическото съревнование с Ленин, като избива над 10 млн. души; фашистите му помагат да затрие още 20 млн.

Сталкер (1979) — култов филм на Андрей Тарковски по мотиви от романа „Пикник край пътя“ на братя Стругацки за непостижимостта на щастието на Земята

Сталоун, Силвестър (1946–?) — митичен филмов актьор от средата на ХХ в.; говори се, че е по-голям бабаит от Роки и Рамбо, взети заедно

Станев, Людмил (1959–?) — велик български писател; израства на Улицата и става ненакърним приятел на Милан Асадуров

Старият Хогбен (неизв.–никога?) — прозвище на предполагаемия създател на материалната вселена и генератор на всички беди в нея; баща на Хък Хогбен, Христос, Дракула и милиони други невинни създания; Главното зло в хрониките

Стената (1979) — култов албум на Пинк Флойд за безсмислието на човешкия живот между стените, издигани от стария Хогбен; великолепно филмиран (1982) от Алън Паркър

Стингър — американска тактическа ракета от класа „земя-въздух“; в първата хроника явно става дума за модификация на стария Хогбен от класа „земя-земя“

Стогодишната война (1337–1453) — дълга и кървава разправия за земи между Франция и Англия; помага на чумната епидемия да отнеме живота на безброй техни поданици

Стоичков, Христо (1956–?) — най-добрият български футболист през ХХ в.; цар на скритите мисли и скритите пасове

Стоун, Шарън (1958–?) — митична американска актриса; толкова е чувствителна към първичния инстинкт на мъжете, че цели 40 години остава мома

Стоянова, Людмила (1949–?) — видна българска литературна критичка с голям принос в библиотека „Галактика“; първа проявява интерес към хрониките за историята на Нищото

Страдивариус — цигулките с най-съвършен звук на Земята, създадени в XVII-XVIII в. от италианския майстор Антонио Страдивари; твърди се, че и синовете му не го посрамват

Стрийп, Мерил (Мери Луис) (1949–?) — велика американска филмова актриса; момиче на френския лейтенант и на ловеца на елени; отвъд Африка харесва мостовете на Медисън; носителка на Оскар (1982) за увлечението си по евреите

Стругацки, Аркадий (1925–1991) — велик руски писател и японовед, брат и съавтор на следващия; развъжда охлюви по склона на преизподнята

Стругацки, Борис (1933–?) — велик руски писател и астроном, брат и съавтор на предходния; обича да яде охлюви на всеки пикник по пътя

Студената война (1945–89) — дълъг период след Втората световна война на Земята, когато традиционните демокрации с трепет очакват комунизмът сам да рухне

Стъклена плацента (разг. стъкленица) — съд, където старият Хогбен държи миниатюрни копия на някои обичани и мразени свои роднини

Стърджън, Тиодор (1918–?) — велик американски писател с повече от човешки пристрастия към бавните скулптури

Субект от кавказка националност — 1. горд и войнствен представител на народите, населяващи Кавказ; 2. съдържател на сергия на московски пазар; 3. шмекер, крадец и бандит в руския фолклор

Судан — днешната арабска провинция в ХХ в. е самостоятелна Държава на правоверните гладни

Сулдус — племе, генетично обременено от стария Хогбен и подчинено в XII в. на монголите-тайджиути

Суматоха (1966) — изящна пиеса от Йордан Радичков; възпява кошмарния бит и богатата душевност на българите през ХХ в.

Сун Ятсен (1886–1925) — велик лекар и объркан китайски революционер; първо се бори за демокрация, а после сключва съюз с комунистите

Събитията в Унгария през 1956 г. — евфемизъм за кървавото потушаване на въстанието срещу комунистите

Съветски юноши мечтаят за космически полети — ретротечение в руската скулптура; възниква след полета на Гагарин като доказателство за неговите исторически корени

Съдбата чука на вратата — прозвище на първите четири такта от Петата симфония на Лудвиг ван Бетовен; по морзовия код (···-) описват знака за победа (V)

Сън в лятна нощ (1595–96) — според някои най-великата, а според други една от многото велики комедии на Шекспир

Сън Ентърпрайсис 6000 — един от най-мощните компютри на Земята през 1996 г.; достига 0,00000084 % от производителността на събратята си в средата на ХХII в.

Сърцето на дракона (1996) — култов филм на Роб Коен и Денис Куейд; парите на продуцентите стигат само за гласа на Шон Конъри и се налага да го направят анимационен

Сянката (1994) — реалистичен филм на Ръсел Мълкей за оживелите тибетски спомени на Хък Хогбен през 30-те години на ХХ в.; ролята му се изпълнява от приятеля му Алек Болдуин

Таити — в края на ХХ в. на този прекрасен тропически остров все още няма нито едно посолство на извънземни

Тайкуондо — корейска разновидност на карате с елементи от традиционното местно бойно изкуство тайкуон; характеризира се със зловещи балетни подскоци

Тайсън, Майк (1966–?) — световен шампион (1987–90) по бокс; влиза в затвора за изнасилване; когато се опитва да се върне на ринга, яде бой от Холифийлд и му отхапва ухото

Тазиев (Тазиеф), Харун — псевдоним на Хък Хогбен, с който подписва (1983) книгата си за вулканите на Земята

Таласъма (1599–?) — злощастно театрално привидение; тъй като Шекспир вечно му отрежда ролята на статист във всичките си драми, в Библиотеката не спира да дрънка

Таоа — лечител, съдия, магьосник, учител, изповедник, наставник; духовен, културен и политически водач в Полинезия

Таргутай-Кирилтух (ок.1122–?) — главен нойон (второстепенен вожд) на монголите тайджиути; приятел на Есугей-багатур

Тартар — мрачно подземно царство-затвор; там провинилите се пред стария Хогбен богове отбиват наказанието си, като приготвят специален сос от майонеза, ситно нарязани кисели краставички, зърна капри, лук, магданоз, черен пипер и кисело мляко

Татари — естествените врагове на монголите в степта през XII в.; не почитат нито Буда, нито Митра, нито Христос, а изповядват индийското учение кам и шаманите им твърдят, че вселената се дели на три свята — в средния живеят хората и зверовете, а горният и долният свят се обитават от духове

Татарската пустиня (1940) — сюрреалистичен шедьовър на Дино Будзати; в него, разбира се, не става дума за никакви татари, а за поклон пред Кафка

Твен (Туейн), Марк (псевд. на Самюъл Лангхорн Клемънс) (1835–1910) — велик американски писател и журналист; пословичен зевзек; баща на Том Сойер, Хъкълбери Фин и един янки в двора на крал Артур

Текила — силна мексиканска ракия; предпочитано средство за раздвижване на кръвта от хора с ниско самочувствие

Тел, Вилхелм — легендарен швейцарски борец за свобода; национален герой; обича да тренира стрелба с лък, като за мишена използва ябълки, поставени върху човешки глави

Телевизионна мрежа (1976) — филм на Сидни Лъмет, толкова бликащ от страсти, че последната воля на сценариста Пади Чайевски донася първия Оскар на Фей Дънауей

Темида — древногръцка богиня на правосъдието, мразена от всички крадци, убийци, комунисти и тем подобни

Теофраст (372–287 пр.Хр.) — велик гръцки философ, съратник, ученик и приятел на Аристотел; увековечава в книга мисълта на Хераклит „Характерът на човека е неговата съдба“

Тераи (1778–1834) — брат и правоприемник на вожда на Нуку Хива в началото на XIX в.; първият човек на Земята, успял да обедини в една партия вегетарианци и канибали

Терминаторът (1984–?) — виден борец за свобода от вселенски мащаб (по-голям бабаит и от Шварценегер); марсианските му подвизи са филмирани от Джеймс Камерон

Тибет — най-високото и обширно плато на Земята, майка-хранилница на будизма и родина на шерпите; отправен пункт за покоряване на хималайските върхове

Тилилейски гори — далечни, незнайни и непристъпни планини, където славянските заклинатели изпращат злото, когато баят за уроки

Тимур (нарич. още Тамерлан и Тимурленк) (1336–1405) — велик наследник на Чингис хан; Тимур и неговата команда успешно провеждат над 20 военни похода, но така и не успяват да попречат на създаването на Османската империя

Тифон — сторъко и стоглаво чудовище; син на Гея и стария Хогбен, съпруг на Ехидна, баща на цяла сюрия изроди: Цербер, лернейската хидра, двуглавото куче Ортос, Химера, немейския лъв, орела, кълвал дроба на Прометей, и тиванския Сфинкс

Тоалетно казанче — гениално, дълго недооценявано изобретение (1596) на Хък Хогбен (в съавторство със сър Джон Харингтън); създава много работни места за водопроводчици

Тойнби, Арнолд (1889–1975) — велик английски учен; написва десеттомно „Изследване на историята“, което по-умни от него съкращават на два тома, без да пострада

Токугава — 1. синоним на епохата Едо (1603–1867), когато японците все още не заливат Земята с автомобили, аудио и видео техника; 2. династия от шогуни, управлявали Япония в едноименния период, без да досаждат на останалия свят

Тома Неверни Близнака — най-мнителният от 12-те апостоли на Христос; не вярва във възкресението му, докато не се уверява с очите си, че има белези от гвоздеите по ръцете

Топ Гън (1987) — култов филм на Тони Скот за скучния живот на американските летци без бърбън и битки

Тотли Тауърс — легендарен английски замък; обитателите му играят все главни роли в много книги на П.Г.Удхаус

Траминер от Хан Крум — митично бяло вино, най-доброто произвеждано в България; вкусовите му качества нямат аналог на Земята; с него старият Хогбен подобрява вкуса на своята амброзия

Транзистор — първобитен полупроводников елемент, прадядо на примитивните интегрални схеми; в средата на ХХ в. е синоним на първите преносими радиоприемници

Трипио (1976–?) — робот, по-критичен към околните от най-взискателния английски прислужник; геройски се забърква в първите Междузвездни войни на страната на добрите

Триумфалната арка — 1. 50-метров монумент в центъра на парижкия площад „Шарл дьо Гол“ (бивш „Етоал“); там са изписани имената на 386 генерали на Наполеон, 96 негови победи и е погребан един незнаен войн; 2. култов роман (1946) на Ерих Мария Ремарк за абсурдността на живота преди, по време, пък и след Втората световна война

Трифон (1806–?) — двуглав холографен дракон, син на Хък Хогбен, с претенции да е главен герой на хрониките; в Градината на вселената се самообявява за Тифон I Великолепни

Трифон Зарезан (истин. Свети мъченик Трифон) (ок.225–50) — благочестив християнин; изцерител на дъщерята на римския император Гордиан III; в България е по-известен като покровител на лозарите; неговият светъл православен празник се чества със зарязване на лозите (не винаги) и с голямо напиване (винаги) от 1 до 14 февруари, когато изтрезнелите отбелязват и католическия празник на Свети Валънтайн

Трифонов, Тинко (1950–?) — велик български писател, журналист и преводач; вещ изследовател на ветроходството; издава прекрасна книга за околосветското плаване на Кор Кароли

Тричленка — евфемизъм за набързо скалъпена комунистическа пародия на съд от трима чекисти; отправен пункт за отвъдното или поне за по-близките лагери в Сибир

Тройка — съкр. название на Тройката (Тричленката) по рационализиране и утилизиране на необяснените явления (ТПРУ на НЯ) от знаменитата приказка на братя Стругацки; еманация на комунистическото отношение към живота изобщо

Трол — свръхестествено същество (според някои великан, според други джудже, а понякога и вещица); събира пътен данък, когато минаваш нощем през скандинавските земи; денем е безопасно, защото на слънце се разпада или вкаменява

Труман, Хари (1884–1972) — 33-тият американски президент; бивш банков чиновник, фермер, началник на поща, и бизнесмен; богатият му опит го прави един от най-силните президенти на САЩ за всички времена

Търнър, Катлин (1954–?) — велика американска филмова актриса; подарява скъпоценния камък на Нил на семейство Роуз, преправяйки си гласа като на заека Роджър

Удхаус, Пелъм Гренвил (1881–1975) — знаменит английски писател и ексцентрик; благодарение на прислужника се Джийвс живее дълго макар често да си слага стрихнин в супата

Ужилването (1973) — класически филмов справочник за обиране на мошеници от Джордж Рой Хил; носител на Оскар

Уиндоус’95 — първият системен софтуер на Земята, продаван от Бил Гейтс и по бакалиите в края на ХХ в.

Укротяване на опърничавата (1593–94) — гениален наръчник на Шекспир за оправяне на семейните отношения

Улф (Аделайн), Вирджиния (1882–1941) — велика английска писателка; изпада под силното влияние на Хък Хогбен и се заключва в потока на собственото си съзнание

Уортън, Уилям (1927–?) — велик неидентифициран американски писател, а може би и френски художник; става татко преди да изживее последната си любов и от гордост развъжда пилета и илюзии

Уорън, Робърт Пен (1905–89) — американски поет, писател, критик, учител и моралист от най-висока класа; дълги години втълпява на цялото кралско войнство 36 поеми, но то така и не разбира какво е това демокрация и поезия

Фабрика за абсолют (1922) — знаменит фейлетон от Карел Чапек с обем на роман; вещае мрачните последици от настъпването на атомната ера на Земята

Фанфан Лалето (1952–?) — френски новобранец от XVIII в., еднакво ловък в битките и в любовта; обезсмъртен от Жерар Филип в едноименния филм на Кристиан-Жак

Фараон — 1. държавен глава в Древния Египет; 2. шеф на финансова пирамида в България в края на ХХ в.

Фармър, Филип Хосе (1918–?) — велик американски писател, притежател на Речния свят и няколко частни вселени

Фату Хива — вълшебен остров, перлата на Френска Полинезия през ХХ в., родно място на Пакеекее и осмото изкуство

Фауст, д-р Йоханес (Георг) (1480–?) — пътуващ астролог, магьосник и дребен мошеник; когато става виден учен, продава душата си на Мефистофел

Фауфау — полинезийска красавица; съпруга на Пакеекее; старият Хогбен наужким я уморява от тиф, за да може по-късно да му стане зомби-любовница

Фашизъм — 1. утопична представа за расово чист рай на няколко милиона шизофреници през ХХ в. на Земята; 2. тотално зло, сравнимо само с комунизма; 3. евфемизъм за опитите на последователите на Хитлер и Мусолини да унищожат разума; 4. глух коловоз; 5. митично същество, с което и до днес еврейските баби плашат внуците си

Феликстоу — пристанище в Англия, оживено средище на контрабандисти от средата на ХIV до края на ХХI в.

Фелини, Федерико (1920–93) — един от най-великите филмови режисьори на Земята за всички времена; по пътя за Рим се отдава на сладък живот в 8 1/2 с Джинджър и Фред

Филип II Август (1165–1223) — френски крал, главна фигура в Третия кръстоносен поход; постоянно се дърли с англичаните за наследството на Елеонора и с папа Селестин III заради анулирания си брак с Ингеборг

Фишер, Робърт (Боби) (1943–?) — най-великият шахматист на Земята; на 29-годишна възраст става световен шампион, но му омръзва да бие всички и престава да играе

Флобер, Гюстав (1821–80) — велик френски писател; пише ужасно бавно и прецизно, защото едничката му цел е да създава красота (вж. Мадам Бовари)

Форд, Хенри (1863–1947) — легендарен американски индустриалец; първи започва да произвежда автомобили и работници на конвейер

Франкенщайн — 1. легендарен готически роман (1818) от Мери Шели за житието-битието на нещастно чудовище, създадено от частите на различни трупове; 2. окултен учен от едноименния роман; създател на чудовището, което го убива; 3. филм (1931) на Джеймс Уейл, в който английският актьор Уилям Прат си прикачва комунистическия псевдоним Борис Карлов, за да изглежда по-страшен; 4. евфемизъм за изрод, създаден по научен път

Фрейзър, Джеймс (1854–1941) — велик английски етнолог, приживе собственик на Златната клонка

Френска Полинезия — въпреки твърденията на някои историци в края на ХХ в. тази част от Океания все още е отвъдморско, сиреч (полу)колониално владение на Франция

Френската революция (1789–94) — въстание на третото съсловие срещу господството на дворянството и духовенството; ражда великата илюзия „Равенство, братство, свобода“

Хабърд, Л. Рон (1911–86) — луд американски писател; умира от страх по време на мисия „Земя“ и посмъртно е обявен за велик учен, създател на сциентологията

Хавел, Вацлав (1936–?) — поет, драматург, дисидент, политически затворник и президент на Чехия; приятел на Ярослав Сайферт и Хък Хогбен; Милош Форман го научава да обича киното и актрисите

Хайнлайн, Робърт (1907–88) — велик американски писател; от странник в странна страна се издига до първи командир на звездните рейнджъри и поема по пътя на славата

Хайнрих VI (1165–97) — син на Фридрих Барбароса; немски крал и император на Свещената римска империя с голям афинитет към чукарите на Сицилия

Хайредин — митичен арабски герой, повелител на всякакви дракони (вкл. и холографни); личен враг на Трифон

Хайям, Омар (псевд. на Хияс Ад-Дин Абул-Фатх Омар ибн Ибрахим) (1048–1131) — мистик, скептик, безбожник, покварен сътрапезник, лаком винопиец, най-ученият мъж на века, доказателство за истината, цар на всички философи, автор на знаменитите рубаи, в които няма една излишна буква

Хакер — 1. пират в киберпространството; 2. любознателен човек, който изпитва удоволствие по собствена инициатива да открива пропуските в сигурността на информационните системи; 3. професия на много млади българи в края на ХХ в.

Хамаршолд, Даг Хялмар Агне Карл (1905–1961) — велик шведски дипломат, син на бивш министър-председател; генерален секретар на ООН (1952–61), убит от стария Хогбен в Конго; носител на Нобелова награда за мир (1961)

Хамлет (1600–?) — знаменит герой на най-гениалния и най-универсалния наръчник на Шекспир за справяне с всякакви умозрителни трудности в живота; оцелява като шеф на правителството в Библиотеката и след Апокалипсиса

Хампарцумян, Магърдич (647–728) — предприемчив арменец; мотивиран от стария Хогбен със солидна сума, се преселва в България; става приемен баща на Хък Хогбен и грижовно го отглежда до 18-годишна възраст

Хампарцумян, Хампарцум Магърдич — кръщелното име на Хък Хогбен при раждането му в България; повечето изследователите отдавна са отхвърлили становището, че Хампарцум е арменският вариант на името Хамлет

Хамънд, Кейт — псевдоним на Хенри Катнър

Хаос — метафора на Хезиод за Плодовитата пустота; поетът използва думата „зея, зяпам ошашавен“, но по-късно някои умници я преиначаван на „лея се, изливам се“, сиреч създавам бъркотия

Харвард — най-старото висше училище в САЩ, основано през 1636 г. в Кембридж, щата Масачусетс; копието на английския Кембридж дава на света шест американски президенти, тринайсет писатели и Анри Дювал

Харем — 1. всички жени и наложници на един мъж на Земята (според хрониките старият Хогбен има няколко трилиона любовници, а синът му Хък — около двеста); 2. строго охранявано женско отделение в мохамеданска къща

Харингтън, сър Джон (1561–1612) — виден царедворец, преводач и писател в двора на кралица Елизабет; тъй като е пословично мързелив и вманиачен на тема хигиена, съвместно с Хък Хогбен изобретява тоалетното казанче

Харисън, Хари (1925–?) — велик американски писател и още по-велик картоиграч, известен по всички казина във Вселената с прозвището Стоманения плъх

Хармс, Даниил (псевд. на Даниил Иванович Ювачев) (1905–42) — велик руски писател; създател на Cisfinitum, или Логиката на безкрайното небитие

Хасар (1164–?) — храбър и силен брат на Чингис хан; лишен от други таланти остава в сянката му цял живот

Хашек, Ярослав (1883–1923) — един от най-великите чешки писатели на всички времена, служил в австроунгарската армия заедно с добрия войник Швейк

Хегел, Георг Вилхелм Фридрих (1770–1831) — велик немски философ; под влияние на стария Хогбен смята, че абсолютният дух предшества, поражда и безпрекословно определя развитието на природата

Хезиод (VIII-VII пр.Хр.) — древногръцки поет; пише наръчници за земеделските стопани в Плодовитата пустота

Хейердал, Тур (1914–?) — норвежки етнолог и пътешественик; умира си да прекосява океаните с продънени лодки и салове, кръстени на древни богове

Хейли, Артър (1920–?) — велик американски писател, специализира се в писането на романи за летища, хотели, аптеки, автомобили и други малки чудеса на земния бит

Хенри II Плантагенет (1133–89) — крал на Англия и административен гений; забогатява, като се жени за Елеонора, но по-късно този брак му изяжда главата

Хенри IV (1366–1413) — първият от тримата английски крале през XV в. от рода Ланкастър; смел воин, но голям некадърник в областта на финансите и администрацията

Хенри V (1387–1422) — английски крал, син на Хенри IV; побеждава французите в битката при Агинкорт и връща самочувствието на поданиците си

Хенри VI (1421–71) — син на Хенри V; има нещастието да стане крал само година, след като се ражда; така възбужда кралския апетит на мнозина и пламва Войната на розите

Хенсън, Джим (Джеймс Мори) (1936–90) — велик американски кукловод; организира Мъпет шоу на Сезам стрийт

Хеопс (Хуфу) (XXVI в. пр.Хр.) — втори фараон от IV-та династия, управлявала Древния Египет; прочут най-вече с гробницата си (първото от 7-те чудеса на света)

Хераклит (540–480 пр.Хр.) — велик древногръцки философ; старият Хогбен унищожава трактатите му, защото в тях се твърди, че светът не е създаден по волята на Нищото, а е вечно жив, ту разгарящ се, ту угасващ огън

Херкулес (на гр. Херакъл) — син на смъртната Алкмена и безсмъртния Зевс, брат-близнак на Ификъл; най-храбрият от всички елински герои (12 подвига); след обожествяването си се развежда с Диянира и се жени за Хеба

Херкулесови стълбове — гигантски фалоси, с които старият Хогбен маркира западният край на света, та пасмината на Зевс да знае докъде й се простира чергата; след Десетия подвиг на Херкулес незаслужено са наречени на неговото име

Хетера — интелигентна жена с артистични способности от висшето общество в Древна Гърция; води твърде свободен и разпуснат живот, но не приема пари, а само подаръци

Хидлер, Йохан Георг (неизв.–1857) — мелничарски калфа; брат на Йохан Непомук Хютлер и посмъртен осиновител на Алоис Хитлер (сиреч доведен дядо на Адолф Хитлер)

Хидра Лернейска — поредното изчадие на Тифон и Ехидна с девет глави, една от които безсмъртна; има лош дъх, защото никога не си мие зъбите; митничарка в Библиотеката

Хиляда и една нощ — сборник с приказки, събрани в академично издание през XIV-XVI в.; велик паметник на арабската култура; въпреки европейското високомерие се нарежда редом до „Илиада“, „Божествена комедия“ и „Дон Кихот“

Хилядата очи на д-р Мабузе (1960) — последната част от знаменитата филмова трилогия на Фриц Ланг за титаничния сблъсък между примамливата външност и изплъзващата се същност на явленията

Хирошима — град в Япония, на остров Хоншу; първа жертва на атомна бомбардировка (1945) в човешката история; утеха за загиналите е, че предотвратяват Третата световна война

Хитлер, Адолф (1889–1945) — посредствен австрийски художник; през 30-те години на ХХ в. се издига до фюрер (фашистки диктатор) на националсоциалистическа Германия; овладян от манията да избие всички евреи на Земята и да увековечи Третия райх, предизвиква Втората световна война

Хитлер, Алоис (1837–1903) — австрийски митничар, син на чичо си Йохан Непомук Хютлер и баща на предходния

Хитър Петър (1396–?) — най-остроумният българин на всички времена; вечен съперник на Настрадин ходжа, Ойленшпигел, Балакирев, Вамприамо и останалите хитреци

Хладни ръце и бистър ум — мъдрост на Пакеекее, антитеза на чекисткия девиз: „Хладен ум и чисти ръце“

Хогбен — в хрониките персонално се споменават следните членове на семейство Хогбен: стария Хогбен, Пакеекее, Конан Варварина, Хък Хогбен, Христос, Дракула, Шуин и Сонк

Хогбен, Сонк (1949–?) — племенник и син на стария Хогбен, братовчед и брат на Хък, прокурор в Библиотеката; на Земята се подвизава по волята на Хенри Катнър

Хогбен, Хък (истин. Хампарцум Магърдич Хампарцумян) (900 пр.Хр.–679 сл.Хр.; 680–1014; 1015–1143; 1146–1760; 1761–?) — син на стария Хогбен, брат на Христос, полубрат на Конан Варварина, Шуин и Дракула, съпруг на Ана-Мария и баща на дракона Трифон; главен герой на хрониките; възпитаван в Чанан (708–15) и Магнаурската школа (868–70), от Авицена в Бухара (1030–31) и Далай-лама в Тибет (1242–45), в Сорбоната (1257–60) и от Йеронимус Бош (1512–1515), слуша лекции на Джордано Бруно в Оксфорд (1583), следва в Краковския (1696) и Московския (1780–83) университет; послушник на Иван Рилски, съратник на Чингис хан; секретар на Нострадамус; плава с Колумб, Охеда, Магелан, Писаро, Хъдзън и Кук; бори се за свободата на почти всички народи на Земята

Хогбеннайт — специално създаден от стария Хогбен за куриерите на мафията модел бронирано куфарче за пренасяне на пари в брой и скъпоценности

Холбрук, лорд (неизв.–?) — 1. неидентифициран посредник на ООН за мирните преговори в Босна и Чечня в края на ХХ в.; някои изследователи допускат, че е събирателен образ; 2. най-лукавото превъплъщение на стария Хогбен на Земята

Холифийлд, Ивендър (1962–?) — легендарен американски боксьор; два пъти се отказва от бокса, за да се завърне като световен шампион; развенчава дори великия Тайсън

Холмс, Шерлок (1887–?) — навярно най-известният детектив в човешката история; благодарение на блестящия си ум никога не прибягва до помощта на компютрите

Холографният дракон/зевзек/изрод/чудовище — (вж. Трифон)

Хороскоп — опит да се предскаже нечия съдба по разположението на звездите, като не се отчита капризното настроение на стария Хогбен

Хоуп, Джейн (Томи) (1885–?) — изключително пробивна журналистка от лондонското сп. „Добро настроение“, създадено и дълги години списвано от Джеръм К. Джеръм

Християни-несторианци — членове на християнска секта, основана в Мала Азия и Сирия от бившия константинополски патриарх Нестор; проповядват, че божествената и човешката природа на Христос са независими, т.е. Христос успява на време да се освободи от влиянието на стария Хогбен

Христос, Исус — официално признатият първороден син на стария Хогбен на Земята (само защото ембрионът на брат му Хък Хогбен по това време си стои затворен в стъкленица); животът му е описан в Библията

Хромозоми — нишковидни структури в клетъчното ядро, които носят около 50 000 човешки гени в линеен ред; смята се, че между ХХ и ХХII в. в тях настъпват сериозни изменения

Хрушчов, Никита Сергеевич (1894–1971) — първият комунистически диктатор в Русия, свален приживе; известен най-вече като разобличител на предшественика си Сталин

Хубава жена — 1. култова песен (1964) на Рой Орбисън, от която са продадени седем милиона копия (по 3$ парчето); 2. още по-култов филм (1990) на Гари Маршал, в който Джулия Робъртс вече се продава за 3000 долара

Хубавата Елена — 1. минойско божество на плодородието и светлината; 2. дъщеря на Зевс, спартанския цар Тиндарей и Леда; съпруга на Менелай; кръшка с Парис и брат му и става повод за Троянската война; след смъртта си се омъжва за Ахил; 3. палава оперета (1864) от Жак Офенбах; 4. депутатка от различни партии в няколко български парламента

Худ, Робин — легендарен британски благороден разбойник от Шеруудската гора; народът му посвещава балади, защото се облажва от награбеното от бароните

Хус, Ян (1372–1415) — велик чешки мислител и реформатор на църквата, за което е отлъчен от нея и изгорен на клада; така става национален герой и предизвиква хуситските войни

Хъдзън, Хенри (1550–1611) — велик английски мореплавател; четири пъти се опитва да стигне до Китай и Индия, като за по-кратко минава през Северния полюс

Хърбърт, Франк (1920–86) — велик американски писател; обича да се излежава по дюните на планетата Аракис

Хюм (Юм), Дейвид (1711–76) — велик английски философ, историк, икономист и скептичен изследовател на човешката природа; последен открива, че няма обективна действителност

Хютлер, Йохан Непомук (неизв.-ок.1885) — заможен австрийски селянин; баща на Алоис Хитлер и едновременно дядо и прадядо (по линия на Клара Пьотцл) на Адолф Хитлер

Царицата на нощта (1791–?) — знаменит персонаж от „Вълшебната флейта“ на Моцарт; тъща на главния герой Тамино

Цветето на Колъридж (1951) — блестящо есе на Хорхе Луис Борхес от неговите Нови разследвания; доказва, че всъщност всички автори на книги по света са един автор

Цветята-книги — нескопосан опит да се постави научен етикет на осмото изкуство на Земята

Цезар, Гай Юлий (100–44 пр.Хр.) — римски писател, пълководец и император; когато му остана свободното време между битките, пише военни записки, памфлети срещу Цицерон и трактати за чистотата на латинския език

Централен комитет — митичен колективен орган, зад който комунистическите диктатори прикриват едноличната си власт, като същевременно си оставят вратичка материално и морално да стимулират верните си съратници

Цепелин, Фердинанд (Адолф Аугуст Хайнрих) граф фон (1838–1917) — германски аристократ, вманиачен на тема дирижабли; конструира (1900) примитивен, но атрактивен аеростат, и тщеславно го нарича на собственото си име

Цербер — кръвожадно куче с три полуплешиви глави, осеяни със змии, син на Тифон и Ехидна; пазач на входа на Тартар; може да бъде умилостивен само с медена питка

Церберина — митична триглава кучка, неидентифицирана внучка на Цербер, влюбена за кратко в дракона Трифон

Цигани — най-разпиленият народ на Земята (по-разпръснат дори от евреите и арменците, взети заедно); днес техни представители се срещнат почти във всеки ъгъл на Вселената

Цукерман (рус. Захарченко) — известна фамилия московски лихвари от XVII до ХХ в.; в 1987 г. последният й член е пребит от привърженици на „Памят“ и емигрира в Израел

Чай в пет часа по Гринуич — откакто завладяват Индия, англичаните пият чай всеки ден точно в пет часа, независимо дали вали, гърми или се стреля наоколо; повече литри от тях на Земята изпиват само вечните им врагове — ирландците

Чанан (дн. Сиан) — древен град в Северозападен Китай, основан на река Уъйхъ в 202 г.; запада по време на династиите Хан, Суй и Тан, когато е официална столица

Чандлър, Реймънд (1888–1959) — според мнозина изследователи (вкл. и Хък Хогбен) най-великият американски писател през ХХ в.; баща на Марлоу

Чейс, Салмън Портланд (1808–73) — сенатор и губернатор на Охайо, а по-късно финансов министър и вещ говорител на Линкълн (за награда до края на живота си е върховен съдия на САЩ)

Чекист — служител на първата репресивна тайна служба в Русия, наречена от комунистите „Общоруска извънредна комисия за борба с контрареволюцията и саботажите“ (съкр. Чека); въпреки че службата постоянно си мени името (ОГПУ, ГПУ, НКВД, НКГБ, МВД, МГБ, КГБ), служителите й продължават да се наричат чекисти

Челик, Орал (сл.1944–?) — митичен турски „сив вълк“, мафиот и контрабандист, упълномощен от стария Хогбен да следи действията на Али Агджа при атентата срещу папата

Челопеч — древно селище край легендарно златно находище в България; според статистиката 52% от населението му още има неизплатени дългове към фамилията Цукерман

Червената армия — непобедимо въоръжено формирование на комунистите в Русия през ХХ в., защото командирите му гордо дават по сто жертви сред собствените си редици срещу смъртта на един-единствен враг

Червената пустиня (1964) — култов филм на Микеланджело Антониони за невъзможността някои жени да се приспособят към механизацията на чувствата в индустриалната епоха

Червената роза — вж. Войната на розите

Червената шапчица (ок.1699) — може би най-известната приказка на Шарл Перо; от преразказването й хиляди след него правят добри пари

Червените барети — меки шапки, с които заменят каските на специалните части в комунистическа Русия в противовес на американските зелени барети

Чернобил — никому неизвестен украински град до 26 април 1986 г., когато атомният реактор на електроцентралата му избухва и всява ужас в половин Европа и цялото Нищо

Черно море — родното море на Милан Асадуров, в което той обича да се гмурка с харпун за попчета

Четирикраката врана (1938) — брилянтен разказ на Даниил Хармс, в който има само между 88 и 104 думи в зависимост от структурата и богатството на езика, на който е преведен

Чехословакия (1918–1992) — изкуствено обединение на Чехия и Словакия през ХХ в., известно най-вече с хокеистите си и опита (1968) да се създаде комунизъм с човешко лице

Чечня (Чечения, Чеченска република Ичкерия) — днешната най-северна провинция на Арабия има богата история и дори в някои кратки периоди е полунезависима държава

Чикаго Булс — легендарен баскетболен отбор от едноименния американски град в края на ХХ в.; губи само когато Майкъл Джордан не играе

Чингис хан (монг. Темучин или Темуджин) (1162–1228) — обединител на монголските номадски племена; гениален военен стратег и администратор; азиатският Александър Велики; само за 20 години създава империя, простираща се от Тихия океан до Адриатика

Чир (1968–?) — хвъркат герой от „Ние, врабчетата“ на Йордан Радичков; обича да лети на заден ход; страшилище за всеки снежен човек, защото си пада по морковите

Чичиков, Павел Иванович (1842–?) — най-гениалният прекупвач на мъртви души в човешката история според Гогол; с право издигнат за шеф на митницата в Библиотеката

Чолаков, Янчо (1967?–?) — велик български писател и почти самотен редник във фантастиката

Чорбаджия — 1. бей от немюсюлмански произход, собственик на много имоти в Османската империя; 2. работодател след освобождението на България и затова трън в очите на комунистите

Чудовището от Лох Нес — митичен праисторически звяр (плезиозавър); обитава едноименното шотландско езеро и легендата за него дава добър поминък на околното население

Чумната епидемия (наричана още Черната смърт) (1347–51) — пренесена от Китай в Европа чума, която прераства в пандемия и причинява смъртта на 75 млн. души — рекорд, надминат едва през ХХ в. от комунистите

Шавини, Жан-Ами дьо (XVI в.) — едно от превъплъщенията на Хък Хогбен като секретар и издател на Нострадамус

Шамир, Ицхак (1915–?) — виден политически деец на Израел, многократно избиран за министър-председател; известен е най-вече с това, че на младини е терорист, но след като се оженва за българска еврейка му идва акъла в главата

Шварц, Ефросиния Евгениевна (1929–?) — неидентифицирана незаконна щерка на големия руски писател, драматург и сценарист Евгений Шварц

Шварценегер, Арнолд (1947–?) — велик филмов актьор от края на ХХ в.; легендата твърди, че въпреки името си е съвсем бял и много силен човек, същински Терминатор

Шведска тройка — особен вид любовен акт на Земята с участието на три същества от два пола (в старославянския му вариант едното винаги е под кревата с прерязано гърло)

Шекли, Робърт (1928–?) — велик американски писател, гражданин на Космоса; открива измеренията на чудесата и дава мъдър съвет на Зелазни: Ако с Фауст не успееш…, донеси ми главата на принца

Шекспир, Уилям (1564–1616) — най-великият писател във Вселената за всички времена; произведенията му са толкова гениални, че има сериозни съмнения дали той ги е писал

Шенгенска виза — 1. препятствие, издигнато от богатите европейци пред бедните жители на 100 страни в края на ХХ в., за да не им развалят рахатлъка; 2. бленувана мечта на мнозина българи; 3. евфемизъм за непостижимото

Шер (арт. псевд. на Шерилин Саркисян) (1946–?) — велика американска певица (в дует със Сони Боно) и актриса от арменски произход; след раздялата си със Сони се разхубавява и се прочува най-вече като лунатичка и вещица от Истуик

Шехеразада — решителна и мъдра щерка на великия везир в двора на Шехрияр; хиляда и една нощ успешно баламосва сатрапа-рогоносец, докато му ражда син

Шехрияр — легендарен персийски шах от рода на Сасанидите; отвратен от неверността на жена си, всяка нощ обладава по една девица и на сутринта нарежда да я обезглавят

Шикългрубер, Мария-Ана (1795–1847) — невинна австрийска селянка, бабата на Адолф Хитлер по бащина линия

Шогун — 1. титла на военните диктатори в Япония (1192–1867); 2. култов роман (1975) от Джеймс Клавел, превърнат в още по-култов телевизионен сериал с Ричард Чембърлейн

Шофар — духов музикален инструмент, изработван от рог на овен или друго подходящо животно; неизменна част от еврейските ритуали от библейските времена до днес

Шпенглер, Освалд — 1. велик немски философ на историята (1880–1936), на чието име е кръстен едноименният папагал; 2. папагал от изчезналия вид Neophena momumentalis, кръстен на едноименния немски философ

Шпрингер, Аксел Цезар (1912–85) — най-маститият германски издател през ХХ в. (въпреки съмненията на българските тайни служби не е роднина на следващата!)

Шпрингер, Катрин (1945–?) — американска любителка на българския фолклор; неволно, но с удоволствие променя облика на българското книгоиздаване в комунистическата епоха

Шуин (ок.517–?) — дъщеря на стария Хогбен от съпругата на Ъуян Хъ; полусестра на Хък Хогбен и съпруга на Лю Фудзиен; в първите хроники кротко си седи в една стъкленица

Щази — тайната полиция в комунистическата част на Германия; не само преследва собствения си народ, но и подготвя всевъзможни терористи да тормозят другите народи

Ъуян Хъ (VI в.) — виден китайски военачалник, служил под командването на още по-видния пълководец Лин Цин

U-2 — знаменит модел американски разузнавателни самолети от средата на ХХ в.; конструкторите му напразно смятат, че лети на непосилна за руските ракети височина

Ювенилно море, или Морето на младостта (1926) — култова творба на Андрей Платонов за мъчнотиите около преглъщането и изплюването на комунизма в руското село

Юрта — родният кожен дом на номадите в степта

Ябълка на раздора — плодът, поднесен на Парис от богинята Ерида, сестра и любовница на бога на войната Арес

Явашев, Христо (Кристо) (1935–?) — велик български художник; когато не опакова някоя сграда, обича да нарежда чадъри и да застила платнища на хиляди декари земя

Ягодови полета завинаги (1967) — класическа композиция на „Битълс“ за въжделенията на един директор на западнала консервна фабрика

Язон — древногръцки герой; легендарен капитан на кораба „Арго“; за да го отстранят от трона на Йолкос, го пращат за зелен хайвер, т.е. да открадне златното руно

Якока, Ли (1924–?) — митичен президент на „Форд“; в разцвета на силите си е изгонен от автомобилната компания, преминава на работа в „Крайслер“ и го спасява от фалит

Ялта — курортен град на полуостров Крим; там в 1945 г., докато си почиват, Сталин, Рузвелт и Чърчил си поделят следвоенна Европа и узаконяват комунизма в източната й част

Яндарбиев, Зелимхан (1952–?) — велик поет (председател на съюза на писателите в Чечня) и опитен финансист; вицепрезидент на Дудаев, а след смъртта му временен президент на Чечня; много обича да носи традиционния чеченски калпак

Янус — двулик бог на входовете и изходите, на всяко начало и всеки край; главен портиер на света и поредното превъплъщение на братята Хогбен

Информация за текста

© 1998 Милан Асадуров

Източник: [[http://sf.bgway.com|Библиотеката на Александър Минковски]] (през http://sfbg.us)

Свалено от „Моята библиотека“ [http://chitanka.info/text/610]

Последна редакция: 2006-08-10 20:41:04

Content

Милан Асадуров
Речник на Нищото

Въведение

Информация за текста